Jaminan Makanan (Food Security) Di Malaysia

Berdasarkan definisi konsep yang diberikan oleh Dewan Bahasa dan Pustaka (2014), food security terdiri daripada tiga teras konsep yang utama, iaitu kebolehdapatan atau ketersediaan makanan, capaian makanan dan penggunaan makanan. Secara asasnya, food security ini diterjemahkan sebagai jaminan makanan yang merujuk kepada jaminan ketersediaan makanan, jaminan capaian makanan dan jaminan penggunaan makanan.

Sementara itu, menurut pengertian konsep yang diberikan oleh United Nations Committee on World Food Security, food security ini adalah bertunjangkan kepada tiga tonggak utama, iaitu ketersediaan, kestabilan dan akses. Keseluruhannya, jaminan makanan atau food security ini boleh ditafsirkan sebagai satu situasi apabila setiap individu, pada sepanjang masa, memiliki akses ekonomi dan fizikal ke atas makanan yang cukup, selamat dan berkhasiat yang memenuhi keperluan dan citarasa pemakanan untuk hidup yang aktif dan sihat sepanjang masa.

Apa pentingnya untuk kita tahu berkaitan dengan jaminan makanan ini? Menurut laporan yang dikeluarkan oleh Pertubuhan Makanan dan Pertanian Bangsa-Bangsa Bersatu (FAO), jumlah individu di seluruh dunia yang mengalami masalah kebuluran dan kekurangan zat pada tahun 2016 adalah sebanyak 815 juta, dan ia adalah jauh lebih tinggi berbanding 2015, iaitu sebanyak 777 juta orang. Masalah kebuluran dan kekurangan zat makanan ini boleh dikaitkan dengan pelbagai punca, dan di sinilah pentingnya untuk kita mengetahui tentang jaminan makanan di mana ia boleh menjadi penanda aras berkaitan dengan akses dan ketersediaan makanan yang ada.

FAO sendiri juga telah menyediakan empat petunjuk atau indikator yang boleh digunakan dalam mengenalpasti jaminan makanan bagi sesebuah negara, iaitu kesediaan bekalan makanan, kemampuan harga membeli, kemudahan akses pasaran dan bekalan makanan yang berkhasiat. Dalam konteks masyarakat di Malaysia, jaminan makanan ini boleh dilihat berdasarkan kemampuan dan kesediaan masyarakat Malaysia untuk membeli bahan makanan yang berkualiti, dengan harga yang berpatutan dan pada masa yang diperlukan.

Konsep jaminan makanan

Menurut Noorlidawati & Rozita (2015), sebagaimana yang disarankan oleh FAO, konsep jaminan makanan ini terbahagi kepada empat komponen penting, iaitu:

Jadi, merujuk kepada kesemua komponen yang disarankan ini, jelaslah bahawa jaminan makanan atau food security dalam sesebuah komuniti dan negara adalah penting agar setiap lapisan masyarakat memperoleh makanan asas yang berkhasiat, tanpa perlu berhadapan dengan masalah kekurangan bekalan makanan atau terpaksa membayar dengan harga yang melampau.

Dasar-dasar jaminan makanan di Malaysia

Bagaimana untuk kita memastikan bahawa jaminan makanan yang kita ada pada hari ini dapat dicapai dan terpelihara? Di sinilah terbentuknya peranan yang dimainkan oleh dasar-dasar jaminan makanan yang telah digubal dalam Malaysia. Peranan ini dipikul oleh Kementerian Pertanian dan Asas Tani (MOA) yang bertanggungjawab dalam pembangunan sektor pertanian. Selain itu, ia juga berperanan dalam merangka pelbagai dasar dan program bagi meningkatkan pengeluaran makanan dalam negara dan memastikan jaminan makanan dapat dicapai.

Secara asasnya, dasar jaminan makanan sebenarnya telah diwujudkan di Malaysia sebelum merdeka lagi, iaitu melalui Dasar Padi dan Beras Negara. Namun, dasar yang diwujudkan ini hanya memfokuskan kepada penghasilan padi dan beras sebagai makanan ruji bagi rakyat Malaysia. Pada tahun 1984, Dasar Pertanian Negara Pertama (DPN1) telah dilaksanakan di Malaysia. Seterusnya, Dasar Pertanian Negara Kedua (DPN2) telah dilancarkan pada tahun 1992, dan Dasar Pertanian Negara Ketiga (DPN3) telah dilancarkan pada tahun 1998, yang berkuatkuasa untuk tempoh antara 1998 hingga 2010.

Rentetan daripada insiden krisis makanan dunia pada tahun 2008, kerajaan telah menggubal Dasar Jaminan Bekalan Makanan Negara, dan diluluskan pada tahun 2008. Dasar Jaminan Bekalan Makanan Negara ini dilaksanakan bagi tempoh antara 2008 hingga 2010. Dasar inilah yang memberi jaminan kepada sumber makanan yang mencukupi kepada negara. Malah, melalui dasar ini juga, Dasar Pertanian Negara lebih diperkasa, kerana bidang pertanian merupakan tunjang utama kepada jaminan makanan di Malaysia ini.

Pada tahun Januari 2012, Dasar Agromakanan Negara (DAN) telah dilancarkan sebagai sebahagian daripada Program Transformasi Kerajaan, Model Baru Ekonomi dan Program Transformasi Ekonomi, yang menjadi landasan utama dalam pembangunan negara dan mencapai taraf sebuah negara maju berpendapatan tinggi (Mohd Borhanuddin, Amir Husin, Noor Lizza, Md. Yazid, & Juairiah, 2015). Dasar ini boleh dianggap sebagai transformasi daripada Dasar Jaminan Bekalan Makanan Negara, yang dilaksanakan antara tempoh 2011 hingga 2020, di mana dasar ini bertujuan utama bagi menjamin bekalan makanan yang mencukupi, selamat, dan mampu dibeli melalui program peningkatan pengeluaran dan produktiviti. DAN ini memberi tumpuan utama kepada pengeluaran beras sebagai suatu inisiatif kepada jaminan bekalan makanan.

Kesan jaminan makanan kepada masyarakat

Jaminan makanan ini memberi pengaruh yang besar kepada sesebuah negara, di mana melalui pencapaian jaminan makanan yang baik, maka seluruh rakyat akan memperoleh  manfaat yang sama rata dalam sumber makanan. Tanggungjawab dalam memastikan jaminan makanan ini dapat dicapai merupakan tanggungjawab setiap negara, di mana berdasarkan tafsiran jaminan makanan di peringkat antarabangsa, ia adalah pertanggungjawaban semua negara untuk memastikan pasaran dan harga makanan yang stabil bagi rakyat.

Jadi apakah kesannya jika jaminan makanan atau food security ini tidak dapat dicapai oleh sesebuah negara? Kekurangan bekalan makanan dan ketidakmampuan untuk mendapatkan bekalan makanan yang berkhasiat boleh membawa kepada krisis makanan. Isu krisis makanan bukanlah suatu isu yang remeh, kerana krisis makanan yang berlaku pada hari ini banyak melibatkan bekalan makanan ruji seperti beras, gandum, bijirin dan jagung yang menjadi keperluan asas bagi individu di seluruh dunia. Akibatnya, harga makanan dunia akan meningkat dengan mendadak. Keadaan ini ditambah pula dengan masalah kadar pendapatan yang rendah dan kadar pengangguran yang tinggi menyebabkan sesetengah negara yang dilanda krisis makanan sukar untuk mendapatkan bekalan makanan yang mencukupi.

Dalam hal ini, bagi memastikan jaminan makanan dapat dicapai dengan jayanya, dasar-dasar dan program-program yang telah digubal seperti Dasar Agromakanan Negara adalah antara platform utama dalam membantu proses jaminan makanan ini. Namun, perlaksanaan dasar ini yang mengurangkan kebergantungan import makanan, meningkatkan produktiviti, kepelbagaian produk dan daya maju daripada pengeluaran tempatan perlu strategi yang teliti agar dapat memberi kesan dalam mencapai jaminan makanan.

Kesimpulan

Jaminan makanan adalah suatu keadaan di mana setiap individu dapat memperoleh sumber makanan yang cukup, selamat dan berkhasiat bagi memenuhi keperluan dan kehendak kehidupan yang aktif serta gaya hidup yang sihat. Langkah-langkah proaktif haruslah dilaksanakan secara berterusan dalam memastikan jaminan makanan ini dapat terpelihara dan terjamin untuk seluruh lapisan masyarakat.

Rujukan

Fatimah, M. A., Mohd Fauzi, J., & Mohd Khanif, Y. (2010). Pengenalan Sektor Makanan dan Sekuriti Makanan di Malaysia. Agenda Polisi Sekuriti Makanan Malaysia, (November), 9–10.

Mohd Borhanuddin, Z., Amir Husin, M. N., Noor Lizza, M. S., Md. Yazid, A., & Juairiah, H. (2015). Dasar Pertanian Negara Ketiga (Dpn3) & Dasar Agromakanan Negara (Dan): Analisis Terhadap Makanan Asasi Beras Dan Padi Menurut Islam. Jurnal Islam Dan Masyarakat Kontemporari, 9, 24–40.

Noorfazreen, M. A., & Asmak, A. R. (2011). Pelaksanaan Dasar Sekuriti Makanan di Malaysia: Kajian Daripada Perspektif Ekonomi Islam. Jurnal Syariah, 19(1), 39–62.

Noorfazreen, M. A., Sarah Dina, M. A., & Mariam Farhana, M. N. (2017). Sekuriti Makanan Menurut Konsep Filantropi Islam. Journal of Islamic Philantropy & Social Finance, 1(2), 42–57.

Noorlidawati, A. H., & Rozita, M. Y. (2015). Jaminan bekalan makanan di Malaysia : Perspektif pemain industri. Economic and Technology Management Review, 10a, 1–10.


Pertempuran Di Sungai Salsu : Keajaiban 10 Ribu Tentera Korea Menewaskan Bala 305 Ribu Askar China

Antara pertempuran dalam sejarah dunia yang diingati kerana kebijaksanaan memenangkan askar yang hanya mempunyai skala yang kecil, tetapi berjaya menewaskan sebuah bala askar yang berjumlah 300 kali ganda lebih banyak ialah Pertempuran Sungai Salsu di Korea yang berlaku antara tentera China dinasti Sui dan tentera kerajaan Goguryeo.

Pada tahun 612, ekpedisi maharaja Sui meluaskan empayar barunya selepas menyatukan seluruh China di bawah pemerintahannya, Maharaja Yangdi kemudiannya telah menyerang sebuah kerajaan yang bernama Goguryeo, sebuah kerajaan milik bangsa Korea.

Selepas tewas di Pertempuran Linyuguan, maka Maharaja Yangdi tidak mahu terus duduk diam memerhatikan musuh azali China itu terus berkuasa di semenanjung Korea. Maka dikerahkan 305 000 orang askar lagi untuk menawan kerajaan Goguryeo. Diceritakan bahawa Eulji Mundeok, seorang panglima tentera Korea yang bertindak sebagai mastermind dalam kekalahan paling teruk China dalam sejarah pertempuran China dan antara perang paling berdarah dalam dunia.

Pada asalnya, Tentera Sui memenangi beberapa pertempuran kecil manakala tentera Korea terpaksa berundur jauh ke dalam wilayah Goguryeo sehinggakan apabila mereka dikejar tiba di Sungai Chongcon atau ketika itu dikenali sebagai Sungai Salsu, segala yang direncakana oleh Eulji semakin menjadi kenyataan.

Tentera Sui tidak mengetahui bahawa berdekatan dengan sungai itu terdapat sebuah empangan yang telah dibina oleh tentera Korea Tenteranya diarahkan untuk menahan aliran air Sungai Salsu, sehinggakan apabila semua askar Sui berada di dalam air sungai, maka aliran sungai itu dilepaskan ke arah askar Sui. Air bah yang sangat besar menghempas askar-askar Sui. Kemudian bala askar berkuda Korea pun menyerbu ke arah bala askar Sui yang masih bersisa, tetapi dalam keadaan basah dan berat dengan air sungai, mereka tidak dapat berbuat apa.

Pertempuran ini menyaksikan bagaimana 302,300 daripada 305 000 askar Sui mati dalam pertempuran ini di tangan hanya 10 000 orang askar Korea atau Goguryeo. Hanya 2,700 askar Sui sahaja yang selamat.


Zhang Fei: Jeneral Perang Hebat Ketika Zaman Tiga Kerajaan

Zhang Fei, seorang panglima perang yang antara yang terhebat pernah dimiliki oleh sebuah kerajaan sewaktu Zaman Tiga Kerajaan dan Kejatuhan Han di China adalah antara tokoh yang sangat mengasyikkan untuk dikaji sejarah hidupnya. Sahabat baik kepada pengasas kerajaan Shu, Liu Bei. Kisah Zhang Fei penuh dengan kepewriaan dan pengkhianatan daripada rakan.

Mari kita mendalami sejarah China, bagi mengenali siapakah tokoh hebat bernama Zhang Fei, yang lagenda mengatakan sekali tumbukan sahaja daripada Zhang Fei mampu menundukkan seekor kuda dewasa.

1. Pada tahun 190 Masihi, di Pertempuran Benteng Hu Lao, adalah detik pertama Zhang Fei menempa nama dalam sejarah tatkala Lu Bu dengan galak menewaskan jeneral demi jeneral daripada Pakatan Guangdong (sebuah pakatan antara warlord-warlord China melawan tirani Dong Zhuo dan Jeneral Lu Bu).

Di pertempuran itu menyaksikan tatkala Pakatan Guangdong sudah hilang moral akibat kehebatan bermain senjata Lu Bu, Zhang Fei tiba-tiba mampir yang ketika itu sekadar askar biasa sahaja untuk bertempur dengan Lu Bu. Pertempuran antara Lu Bu dan Zhang Fei berkesudahan seri sehingga memaksa Guan Yu dan Liu Bei menyertai sekali pertarungan itu sehingga akhirnya memaksa Lu Bu lari.

2. Ketika kekalahan Liu Bei di tangan Cao Cao di Pertempuran Changban, Liu Bei terpaksa lari daripada pertempuran sambil dikejar oleh pasukan Cao Cao yang berjumlah puluhan ribu. Zhang Fei telah menawarkan dirinya untuk mencuri masa Cao Cao sementara Liu Bei melarikan diri.

Ketika itu, Zhang Fei telah menghancurkan jambatan yang melintasi sebuah sungai dan berdiri di hadapan jambatan yang rosak sambil akhirnya pasukan tentera Cao Cao tiba. Tatkala itu, Zhang Fei mencabar setiap orang untuk berlawan dengannya, namun tiada seorang pun askar Cao Cao yang berani memaksa Cao Cao berundur.

3. Ketika Liu Bei mengetuai bala askar untuk menolong Gabenor provinsi Yi di China yang sedang berperang dengan seorang warlord bernama Liu Zhang, Zhang Fei ditugaskan untuk mempertahankan Provinsi Jing di bawah penguasaan Liu Bei. Beberapa tahun sebelum tahun 211, iaitu ketika peristiwa ini, Liu Bei telah berkahwin dengan adik kepada penguasaan Kerajaan Wu di Tenggara China, iaitu Sun Shangxiang atau lebih dikenali sebagai Lady Sun untuk mengukuhkan hubungan antara kerajaan Shu dan Wu.

Sun Quan yang mendengar bahawa Liu Bei telah berangkat untuk berperang telah menggunakan kesempatan ini menghantar orang-orangnya untuk mengambil semua adik perempuannya demi melancarkan perang ke atas Liu Bei dan takut adik perempuannya diapa-apakan, tetapi malangnya dua jeneral perang Shu iaitu Zhao Yun dan Zheng Fei telah berjaya menyelamatkan Sun Shang Xiang yang ketika itu dilarikan oleh Wu bersama anak Liu Bei yang bernama Liu Chan.

4. Pada tahun 216 Masihi, di Pertempuran Baxi, menyaksikan bagaimana Cao Cao kalah di tangan Kerajaan Shu melalui Zhang Fei yang ketika itu bertembung dengan ejenral Shu yang terkenal, Zhang He, yang kemudiannya menyaksikan pertempuran selama 10 hari antara Zhang Fei dan Zhang He sebelum Zhang He kalah apabila Zhang Fei melakukan ambush melalui jalan pergunungan, membuatkan askar Zhang He yang berjumlah puluhan ribu orang hanya tinggal 10 orang dan Zhang He smepat lari bersama dnegan 10 orang itu.

5. Chen Shou, yang menulis biografi Zhang Fei dalam Sanguozhi, mengulas mengenai Zhang Fei seperti:

“Zhang Fei telah dirujuk sebagai pahlawan yang perkasa yang mampu melawan ribuan musuh. Zhang Fei dan Guan Yu boleh diibaratkan seperti dua harimau di kalangan anak buah Liu Bei…”

Kehebatan Zhang Fei ini boleh diihormati kawan dan sigenai musuh, membyuatkan namnya terus mekar ke hari ini dalam lipatan sejarah. Sayangnya di amati di tangan kawan seperjuangan yang termakan dek hasutan, wang dan emas serta tawaran perempuan jelitawan. Ketika dalam perjalanan memimpin 100 ribu orang askar dari Shu untuk membalas dendam ke atas kawannya iaitu Guan Yu, dia dibunuh dan kepalanya dipersembahkan kepada Sun Quan daripada Wu.

Sejarawan pada hari ini masih membahaskan andai Shu masih mempunyai Guan Yu dan Zhang Fei ketika saat akhir kerajaan mereka, nescaya seluruh China akan disatukan oleh Liu Bei dan Shu, bukannya Wei.


Gencatan Senjata Israel-Palestine Tak Tamat Di Sini Sahaja…

Gencatan senjata Israel-Hamas kali ini bukan kali yang pertama, dan tak akan jadi kali yang terakhir.
Sejak tahun 2006, boleh kata hampir setiap tahun akan berlaku (1) serangan dan serangan balas antara Israel dan Gaza, kemudian (2) gencatan senjata, dan repeat (1).

Kitaran ini berpunca daripada perpecahan Fatah-Hamas tahun 2006-2007, di mana kerajaan Palestin berpecah kepada Tebing Barat bawah Fatah, dan Gaza bawah Hamas.

Berbeza dengan Fatah, Hamas menolak two-state solution dan bercita-cita menamatkan penjajahan Israel di tanah asal Palestin. Jadi Israel melihat Hamas sebagai ancaman.

Dan selepas P.eran.g Israel-Hezbollah tahun 2006, Israel juga risau Iran akan mempergunakan Hezbollah di utara dan Hamas di selatan untuk mengepung Israel.

Maka Israel mula melakukan sekatan dan serangan ke atas Gaza, bermula dengan Operation Summer Rains (Jun 2006), Operation Autumn Clouds (Oktober 2006), Operation Hot Winter (Februari 2008), Operation Cast Lead (Disember 2008) sampai ke Operation Protective Edge (Julai-Ogos 2014).

Operation Protective Edge membawa kepada P.eran.g Gaza 2014 iaitu konflik Israel-Gaza yang paling teruk, mengorbankan lebih 2000 orang Gaza dan berlangsung selama 7 minggu. Kali itu juga menyaksikan netizen Malaysia beraksi sampai godam laman web Israel.

Pe.ran.g 2014 tamat selepas gencatan senjata yang diusahakan oleh Mesir (Mesir ada hubungan rasmi dengan kedua-dua Israel dan Palestin, sebab tu dia boleh jadi orang tengah). Hasilnya, konflik Israel-Gaza dah reda sikit, sehingga baru-baru ini.

“War is the continuation of politics” (pe.ra.ng adalah lanjutan dari politik), jadi kalau nak faham kenapa Israel-Gaza kembali tegang, kita kena faham kedinamikan politik di Israel dan juga di Gaza/Palestin.

Macam yang aku cakap sebelum ni, PM Israel sekarang, Netanyahu nak halang penubuhan kerajaan baharu yang berpotensi mengubah halatuju dasar Israel terhadap Palestin.

Yang bakal menubuhkan kerajaan ni parti-parti centre-left, yang mendukung two-state solution. Netanyahu pula dari parti Likud (right-wing), yang secara amnya menentang two-state solution. Diorang anggap seluruh Palestin tu diorang punya, tak ada kompromi.

So Netanyahu nak cetuskan satu konflik bagi menunjukkan ini bukan masanya nak berunding dengan Palestin. Hamas masih memberi ancaman, dan hanya dia je boleh handle Hamas.

Dan kali ini wujud peluang emas bagi Netanyahu melemahkan Hamas dengan memusnahkan infrastrukturnya. Sebab dia bet Iran-Hezbollah tak akan terlibat dalam konflik kali ini sebab Iran tengah nak adjust dengan US pasal perjanjian nuklear.

Bagi Hamas pula, krisis kali ni juga adalah satu peluang emas bagi menonjolkan kredibilitinya sebagai pejuang kebebasan Palestin. Hamas kurang berpuas hati dengan Fatah yang telah menangguhkan PRU Palestin yang dijadualkan pada 22 Mei.

Jadi Hamas mengambil pendekatan proaktif kali ini berbanding Fatah yang pasif. Dan kali ini pendapat umum antarabangsa (international public opinion) juga berpihak kepada Palestin, jadi Hamas yang berada di barisan hadapan dilihat sebagai pejuang “just cause”. Itu membantu memperbaiki imej Hamas.

Dalam pe.ran.g, once kita capai matlamat kita, kita kena berhenti secepat mungkin, kalau tak, makin drag, makin kurang pulangannya (diminishing returns) dan akan backfire.
”
Macam korang melabur, kalau dah capai target, better sell, kalau lama sangat pegang, ada risiko rugi.
Hamas kali ni cuma nak memberi amaran kepada Israel. Jadi ia lebih awal mencapai matlamatnya. Seawal 12 Mei (2 hari selepas permulaan konflik), wakil Hamas (Mousa Abu Marzuk) dah beri isyarat kepada Rusia bahawa mereka bersedia untuk gencatan senjata.

Tapi by that time, Netanyahu belum lagi capai apa yang dia nak. Dia nak drag lebih lama, supaya tercetusnya konflik atara kaum Yahudi dan Arab Israel, dan sehingga rundingan kerajaan baharu collapse (13 Mei). Dan dia drag lebih lama lagi supaya US terpaksa memberi kenyataan sokongan moral terhadapnya, walaupun Biden pada awal cuba jadi low profile.

So, kedua-dua Netanyahu dan Hamas adalah pemenang konflik kali ini. Kebarangkalian Yair Lapid untuk menubuhkan kerajaan perpaduan Yahudi-Arab sebelum 2 Jun (tarikh luput mandat yang diberikan oleh presiden) adalah sangat rendah selepas krisis kali ini.

Sekarang kena tengok samada orang Israel puas hati dengan tindakan Netanyahu. Walaupun tindakan Netanyahu agak risky, tapi secara keseluruhan, kerosakannya terhadap Israel belum capai “breaking point” yang buat orang ramai benci Netanyahu.

Kalau Netanyahu tak dijatuhkan, maka dia boleh memulakan rundingan baharu, atau mengadakan PRU ke-5 sejak 2019 bagi menyelesaikan deadlock politik dan kekal berkuasa.

Kalau jadi macam tu, maka kita kena bersedia untuk konflik yang seterusnya.


Bagaimana Selepas 2000 Tahun, Jalan Raya Rom Masih Bertahan?

Norma
setiap kali melalui jalan raya, ada saja bahagian jalan yang berlubang.
Walaupun sudah diturap semula, tak berapa lama selepas itu, jalan yang dilalui
akan kembali berlubang. Tetapi isu ini tidak berlaku kepada jalan-jalan yang
dibina Tamadun Rom. Jalan-jalan yang dipanggil viae ini merupakan kunci bukan
saja kepada pembinaan empayar tetapi juga melancarkan perjalanan empayar secara
keseluruhannya.

Dianggarkan
jarak rangkaian jalan Rom ini berukuran 400,000 kilometer dengan 120,000
kilometer jalan diklasifikasikan sebagai jalan untuk orang awam. Rangkaian ini
melingkar dari Britain di utara, Maghribi di selatan, Portugal di timur dan
Syria di barat. Dengan adanya jalan-jalan ini, ini memudahkan komoditi
perdagangan dan orang ramai bergerak dari satu bahagian empayar ke satu
bahagian yang lain.

Jalan-jalan
ini dibahagi kepada beberapa kategori. Pertama, viae publicae (jalan untuk
orang awam) yang dianggap laluan paling penting. Ini disusuli oleh viae
militares (laluan tentera), actus (jalan tempatan) dan akhir sekali privatae
(jalan persendirian). Viae publicae mempunyai jalan yang paling luas dengan
lebar berukuran 12 meter. Laluan-laluan tentera diselenggara oleh pihak tentera
sementara privatae dibina oleh pemilik-pemilik tanah persendirian.

Tiada
teknik serupa dalam pembinaan viae ini. Ini kerana jurutera-jurutera Rom
membina jalan dengan mengambil kira faktor muka bumi dan bahan pembinaan yang
di sesebuah kawasan. Tetapi mereka masih perlu mengikut beberapa peraturan yang
ditetapkan. Resepi pembinaan viae terdiri daripada lapisan asas, lapisan
pertengahan dan lapisan permukaan. Lapisan asas jalan terdiri daripada batu dan
tanah tetapi ada juga pembina menggunakan bahan lain seperti batu-bata yang
dipecahkan dan susunan kayu. Lapisan pertengahan pula terdiri daripada bahan
lembut seperti pasir atau batu kerikil halus. Lapisan ini dibuat dengan
beberapa lapisan. Akhir sekali, lapisan permukaan terdiri daripada batu kerikil
yang kadang-kadang dicampur dengan kapur.

Bagi
kawasan-kawasan yang lebih ternama terutama yang berhampiran di bandar,
jalan-jalannya juga jauh lebih berkualiti dengan permukaan jalan dibina menggunakan
blok-blok batu seperti batu gunung berapi dan basalt serta batu buntar.
Bahagian tengah jalan dilorongkan ke tepi bagi membolehkan air dari permukaan
jalan mengalir ke dalam parit saliran. Parit-parit ini turut berperanan sebagai
penanda jalan di kawasan-kawasan di mana pihak musuh boleh memanfaatkan keadaan
muka bumi sekitar sebagai tempat untuk menyerang hendap.

Viae
merupakan nadi utama Tamadun Rom. Selain menjadi laluan perdagangan dan
memudahkan urusan penduduk yang hendak ke wilayah-wilayah tertentu, ia juga
memudahkan penghantaran pasukan tentera mereka dengan pantas. Contohnya pada 9
SM, bakal maharaja Tiberius menggunakan viae dengan mengembara sejauh 350
kilometer dalam tempoh 24 jam untuk menemani adindanya yang sedang nazak,
Drusus. Selain membenarkan penghantaran tentera yang lebih pantas, kewujudan
viae turut mengurangkan keperluan membina garison tentera sekitar empayar.

Pembinaan
viae ini turut membolehkan berlakunya pertukaran dagangan dan kebudayaan antara
pihak Rom dengan penduduk setempat. Misalnya, via Traiana Nova (sebelumnya
dikenali sebagai via Regia) dibina di atas laluan perdagangan lama yang
menghubungkan Mesir dengan Syria dan ia masih diteruskan semasa era
pemerintahan Rom. Satu sebab mengapa perdagangan berkembang sepanjang laluan
itu ialah kehadiran pihak tentera yang menjaga laluan itu. Dengan kehadiran
tentera Rom, pedagang tidak perlu risau dengan ancaman perompak yang sentiasa
mengganggu rombongan pedagang. Satu lagi sebab di sebalik pembinaan viae ialah
ia merupakan lambang penguasaan Rom di wilayah itu.

RUJUKAN:

Mingren,
Wu. (2017). Built to Last: The Secret that Enabled Roman Roads to Withstand the
Passage of Time. Ancient-Origins. https://www.ancient-origins.net/history/built-last-craftsmanship-enabled-roman-roads-withstand-passage-time-007523?fbclid=IwAR3aPOlgqPGDz3yf2PyUoXK0p118oiQ9JRwAnDWCq8tb6nrNEQl-eHB95cg


Archimedes (287 SM – 212 SM) – Kebijaksanaan Yang Tidak Tertanding

Archimedes bukan saja ahli matematik Yunani yang hebat, malah antara yang teragung sepanjang zaman. Walaupun ramai mengenali Archimedes melalui Prinsip Archimedes (Archimedes Principle), tetapi Archimedes lebih banyak menyumbang dalam lapangan matematik.

Archimedes juga seorang perekacipta. Rekaan mesin-mesin Archimedes pernah membantu kota kediamannya, Syracuse daripada pencerobohan musuh. Galileo Galilei pernah menggelar Archimedes sebagai ‘Superhuman Intellect’.

Wajah Archimedes pula terukir pada pingat Field Medal yang merupakan anugerah tertinggi dalam bidang matematik setaraf Nobel Prize.
Kelahiran Anak Seorang Ahli Astronomi

Archimedes dilahirkan sekitar tahun 287 SM di Kota Syracuse, Sicily. Tidak diketahui tentang ibunya. Ayahnya pula bernama Philadiaus dan merupakan seorang ahli astronomi. Perkahwinan Archimedes juga masih lagi misteri.

Ketika Archimedes dilahirkan, ranting dahan zaitun digantung pada pintu rumah Philadiaus untuk memaklumkan yang beliau telah mempunyai seorang anak lelaki. Kelahiran Archimedes disambut dengan meriah. Hamba-hamba keluarga Philadiaus turut sama meraikan kelahiran ini.

Philadiaus merupakan orang yang dihormati dan mempunyai hubungan yang rapat dengan kerabat diraja Syracuse. Maka, Archimedes dapat pendidikan yang baik ketika zaman kanak-kanaknya.

Pengajian Di Bawah Anak Murid Euclid

Ketika muda, Archimedes belajar sejauh hingga ke Alexandria, Mesir. Sama ada dihantar ataupun beliau sendiri yang pergi ke sana. Archimedes telah menziarahi perpustakaan agung Alexandria sekaligus menambahkan pelbagai ilmu pengetahuannya. Archimedes juga belajar di sekolah yang ditubuhkan oleh ahli matematik agung iaitu Euclid.

Ketika di Mesir, beliau berkawan dengan dua orang tokoh yang agak terkenal juga iaitu Conon dan Eratosthenes. Eratosthenes merupakan ketua Perpustakaan Alexandria dan orang pertama yang mengukur lilitan Bumi. Ukurannya cuma terlebih 100 batu saja. Persahabatan dengan Archimedes membuatkan mereka saling belajar dan menginspirasikan antara satu sama lain.

Mahkota Emas Raja Hiero II

Dalam dunia fizik, Archimedes terkenal sebagai individu yang menemui konsep keapungan (buoyancy). Terdapat dua versi peristiwa penemuan prinsip ini. Tetapi yang paling popular adalah kisah arahan Raja Hiero II untuk menentukan ketulenan emas mahkotanya.

Pada suatu hari, Raja Hiero II mahukan mahkota emas. Beliau amanahkan kepada tukang emas (goldsmith) untuk menempa mahkota tersebut. Bila dah siap, Hiero II ragu-ragu sama ada mahkota tersebut betul-betul emas. Beliau bimbang kalau tukang emas itu menipunya dengan menempa mahkota tersebut daripada campuran emas dan perak.
Kiranya, ia akan jadi tidak 100% emas manakala emas yang selebihnya dicuri oleh tukang emas itu. Hiero II meminta Archimedes untuk menyelesaikan masalah ini tanpa merosakkan mahkota tersebut. Jadi, Archimedes ada masalah untuk menentukan ketumpatan mahkota.

Ketumpatan emas lebih tinggi daripada ketumpatan perak. Kalau mahkota itu 100% diperbuat daripada emas, ia akan lebih tumpat daripada mahkota yang tidak emas tulen.
Untuk cari ketumpatan, Archimedes kena tahu jisim dan isi padu mahkota. Yang menjadi masalah Archimedes adalah untuk mendapatkan isi padunya kerana mahkota tersebut tidak boleh dileburkan atas arahan raja.

Kalau tak dapat dileburkan, isi padu sukar untuk diukur kerana bentuk mahkota yang kompeks. Akhirnya ilham kepada jawapan ini lahir ketika Archimedese sedang mandi. Archimedes dapati isi padu air yang melimpah keluar daripada tab mandinya sama dengan isi padu tubuhnya yang masuk ke dalam tab mandi tersebut.

Archimedes terlalu seronok lalu berlari keluar dari rumahnya sambal menjerit-jerit “Eureka!” dalam keadaan tidak berbaju. Eureka adalah perkataan Yunani yang bermaksud, “Aku telah menemuinya!”

Beliau akhirnya menemui bagaimana untuk menyelesaikan masalah Hiero II. Eksperimen dijalankan dan memang mahkota tersebut terdapat campuran perak.

Kapal Syracusia Untuk Raja Ptolemy

Versi kedua pula mungkin peristiwa yang lebih tepat walaupun tidak popular. Hiero II meminta Archimedes untuk membina sebuah kapal gergasi yang memuatkan perpustakaan, kolam mandi, gymnasium, kuil Aphrodite dan 8 buah menara yang berdiri di atas patung dewa Atlas.

Tambahan daripada itu, Hiero II mahu kapal tersebut dapat memuatkan 1600 orang termasuk termasuk tentera dan kandang yang memuatkan 20 ekor kuda serta beratus tan sumber makanan dan keperluan.

Bagi Archimedes, sukar untuk membina kapal seberat itu kerana pastinya akan tenggelam. Ketika sedang mandi itulah ilham teragung Archimedes datang. Pengamatan Archimedes pada tab mandinya mampu terapung di atas air itulah yang mengilhamkan solusi kepada masalah Hiero II.

Ketika inilah Archimedes temui konsep keapungan objek. Beliau pun berlari-lari menjerit “Eureka!” dalam keadaan berbogel. Akhirnya, jawapan kepada cara mahu apungkan kapal gergasi yang bakal dibina itupun ditemui Archimedes.

Penjelasannya ialah kalau air yang digantikan oleh kapal sama berat dengan berat kapal itu sendiri, kapal tidak akan dapat terapung dengan baik. Tetapi kalau berat air yang digantikan oleh kapal lebih ringan daripada berat kapal, kapal akan tenggelam. Maka, berat air yang digantikan oleh kapal mestilah lebih tinggi daripada berat kapal supaya kapal dapat terapung dengan baik.

Kalau kita meneliti dua kisah ini, kita dapati kisah mahkota tadi tidak lebih daripada sekadar Archimedes menemui bagaimana untuk menyukat isi padu objek yang kompleks.
Dalam kisah kapal ini pula, Archimedes benar-benar menemui hukum keapungan. Tapi ini sekadar kemungkinan. Tiada siapa yang tahu apa sebenarnya yang berlaku.

Kapal tersebut dihadiahkan kepada pemerintah Mesir ketika itu, Ptolemy. Dalam binaan kapal tersebut, Archimedes mencipta sejenis mesin skru yang digunakan untuk mengeluarkan air yang bocor ke dalam badan kapal (hull) supaya air tersebut mengalir ke saluran pengairan.

Mesin skru ini atau dipanggil sebagai ‘skru Archimedes’, berilhamkan para petani Mesir yang tidak mempunyai sistem yang efisyen untuk menyalurkan air dari Sungai Nil yang dilihat oleh Archimedes.

Cermin Pemusnah Kapal

Archimedes sangat terkenal dengan ciptaan-ciptaannya dalam pertahanan dan pembangunan Kota Syracuse. Archimedes pernah menggunakan ciptaannya untuk menembak objek-objek berat ke arah tentera Rom sehingga membuatkan mereka takut dan gementar. Enjin-enjin pertahanannya sangat mengagumkan.

Ketakutan tersebut sampai ke peringkat apabila mereka melihat seutas tali ataupun sekeping kayu yang terlontar dari tembok, mereka terus menderau. Ini yang membuatkan Marcellus kagum dengan ilmu kejuruteraan Archimedes sehingga digelar ‘Briereus geometri’.

Antara ciptaan Archimedes yang menarik adalah gelas-pembakar (burning-glasses) yang digunakan untuk membakar kapal-kapal musuh. Alat ini juga dipanggil sebagai ‘sinaran haba Archimedes’.

Ketika pengepungan Kota Syracuse oleh tentera Rom, Archimedes menggunakan gelas-pembakar ini untuk memusnahkan kapal-kapal tentera Rom. Konsepnya kita dah biasa lihat. Ambil kanta pembesar dan tisu. Halakan cahaya matahari yang terbentuk di kanta pada tisu. Tisu akan terbekar dalam masa beberapa minit.

Semakin tinggi fokus cahaya matahari, semakin cepat objek yang menjadi sasaran terbakar. Peristiwa ini dikatakan sebagai legenda kerana secara praktikalnya masih tiada orang sehinga zaman kini yang mampu lakukan apa yang Archimedes lakukan.
Archimedes tak penah menulis untuk menjelaskan rekaan enjin dan ciptaan-ciptaannya kerana baginya kejuruteraan terlalu hodoh berbanding sains tulen dan matematik.

Cabaran Raja Hiero II

Tuil (lever) sudah lama wujud sebelum zaman Archimedes lagi. Tetapi Archimedes adalah orang pertama yang betul-betul faham bagaimana tuil ini berfungsi dari sudut matematik. Kefahaman itu yang membuatkan Archimedes bertitah:

“Bagi aku satu tempat berdiri dan tuil yang cukup panjang. Aku akan gerakkan dunia ini!”
Raja Hiero II mencabar Archimedes untuk menolak sebuah kapal yang dinaiki para tentera dan barang-barang lain. Archimedes lantas membangunkan sebuah sistem tuil yang agak kompleks. Tetapi hasilnya, kapal itu dapat ditolak dan digerakkan oleh Archimedes dengan mudah. Terus rasa kagum menyelubungi Raja Hiero II dan para penonton.

Matematik

Archimedes banyak menyumbang dalam bidang matematik. Karyanya dalam bidang matematik termasuklah ‘On the Measurement of a Circle’ yang menjelaskan tentang kiraan-kiraan bulatan. Antara yang dibahaskan dalam karya ini ialah formula 2πr dan juga nilai Pi.Kemudian dalam ‘On Spirals’, ia berkisar tentang pusaran bermatematik atau dikenali juga sebagai ‘pusaran Archimedes’ (Archimedean spiral).

Dalam karya ‘On the Sphere and the Cylinder’ pula, ia membahaskan formula-formula untuk mengira isi padu sfera dan silinder. Ini merupakan sumbangan Archimedes paling agung termasuk karya kiraan bulatan yang disebut awal tadi. Formula-formula macam 2πr3 dan 4/3 πr3 datang dari Archimedes.

Karya-karyanya yang lain Archimedes adalah tentang penciptaan formula untuk mengira luas dan isipadu untuk bentuk-bentuk lain seperti parabola, kon, segitiga dan lain-lain.
Perkara yang membuatkan ahli-ahli matematik selepas zamannya tertekan adalah Archimedes tidak pernah menunjukkan bagaimana beliau mendapatkan formula-formula ini. Apabila diberikan masalah, Archimedes terus selesaikan. Beliau mempunyai tabiat begini sewaktu belajar di bawah anak-anak murid Euclid di Mesir.

Tekanan ini berakhir apabila karyanya ‘The Method’ ditemui pada tahun 1906 M. Dikatakan karya ini pernah disimpan oleh kawannnya, Eratosthenes. Dalam karya ini, Archimedes menunjukkan kaedah dan pembuktian formula-formula yang telah beliau paparkan di karya-karya lain.

Dalam karya ini juga, Archimedes memperkenalkan konsep ‘pusat jisim’ (centre of mass) iaitu konsep dalam memahami keseimbangan.

Kematian Archimedes

Archimedes meninggal pada tahun 212 SM ketika Perang Punic ke-II. Ketika peperangan ini, tentera Rom dapat menakluk Kota Syracuse setelah dua tahun membuat kepungan.
Dikatakan ketika Kota Syracuse dikepung, Archimedes sedang menyelesaikan permasalahan matematik di atas pasir. Tentera Rom meminta Archimedes menemui Jeneral Marcus Claudius Marcellus tapi Archimedes menolak atas alasan mahu menyelelesaikan dulu permasalahan tersebut. Jeneral Marcellus adalah orang yang mengetuai penaklukan ke atas Kota Syracuse.

Tentera Rom tersebut marah kerana Archimedes masih lagi berdegil lalu membunuh Archimedes walaupun dah diberikan arahan supaya Archimedes tidak dibunuh. Jeneral Marcellus marah apabila mendapat laporan Archimedes dibunuh kerana beliau melihat Archimedes sebagai aset saintifik yang berguna. Marcellus menggelar Archimedes sebagai ‘Geometri Briareus’.

Menurut mitos Yunani, Briareus adalah salah seorang gergasi yang membantu dewa-dewa Olympian melawan Titan ketika Pertempuran Dewa-dewa (Battle of the Gods).
“Jangan ganggu bulatan aku” merupakan ayat terakhir Archimedes.


Manusia Prasejarah Menggunakan Api Sejak Sejuta Tahun Yang Lalu

Api ialah salah satu elemen alam yang hadir di muka bumi. Ia bersifat membakar dan menyala akibat berlaku tindak balas sesuatu partikel zarah dengan partikel gas oksigen. Api juga boleh bertindak ‘baik’ atau ‘jahat’ bergantung kepada si pengguna seperti kita. Dari digunakan untuk menerangi jalan dan memasak sehingga ke membakar rumah sehingga meragut nyawa penghuni.

Hubungan manusia dan api mempunyai sejarah yang panjang. Jika kumpulan hominin dan manusia mahir menghasilkan dan menggunakan api, mereka telah melangkah ke hadapan dalam merevolusikan diri. Dengan adanya api, manusia berupaya untuk panaskan diri pada waktu malam yang sejuk, memanaskan makanan, menyalakan jalan yang gelap, menghalau haiwan buas yang menyerang, dan juga menghasilkan alatan batu.

Dari aplikasi awal menggunakan api inilah, manusia mampu menaiktaraf kehidupan dengan penciptaan teknologi berasaskan api seperti lampu dan mesin pemanasan berupa oven. Inilah bukti bahawa manusia mampu mencapai ketinggian tamadun menggunakan api.

Untuk artikel ini, kita fokus kepada penemuan saintis terbaru, iaitu mereka temui bahawa manusia telah menghasilkan api bermula dari lebih sejuta tahun dahulu. Benarkah kenyataan saintis ini? Apakah bukti yang menyokong pernyataan api dihasilkan pada sejuta tahun dahulu?

Penemuan ini terjadi di kawasan penggalian di Israel. Kawasan tersebut ialah penempatan kuno yang dibina pada fasa Paleolitik Akhir, iaitu sekitar 1.0 dan 0.8 juta tahun dulu. Kumpulan ahli arkeologi dari Kimmel Center for Archaeological Science in Israel yang diketuai oleh Zane Stepka menemui cebisan batu api, yang dipercayai berasal dari unggun api yang dibina oleh orang Paleolitk di penempatan tersebut.

Biasanya, apabila siantis mengkaji kehadiran api terhadap sesuatu artifak yang terbakar, mereka akan meneliti beberapa aspek yang penting: perubahan warna, tahap kelengkungan, keretakan, dan pengecutan artifak tersebut. Namun dalam kajian ini, seiring dengan kemajuan teknologi, kumpulan Stepka menggunakan alat pengesan bernama ‘termometer spektroskopik’ yang mampu mengesan perubahan kimia dalam permukaan artifak bagi menganggarkan pendedahan artifak atau fosil terhadap haba.

Keputusannya menunjukkan bahawa penghuni pada fasa Paleolitik di kawasan Levant (tanah Palestin) telah mahir mengawal api sekitar 1.5 juta tahun dulu. Terdapat juga beberapa artifak lain seperti alatan batu dan beberapa fosil yang mempunyai kesan kebakaran yang berbeza suhunya. Ada antara artifak dibakar lebih 400 darjah Celsius. Inilah bukti orang Paleolitik mahir menggunakan api, kebarangkalian untuk tujuan penghasilan alatan dan memasak makanan seperti daging.

Tidak mustahil orang Paleolitik Levant ini ialah kumpulan hominin yang pertama menghasilkan api. Fakta asal ialah manusia menghasilkan api pada sekitar 150,000 tahun lalu oleh orang asal Australia di mana penggunaannya hanya tertumpu dalam pembakaran hutan. Berbeza dengan orang Paleolitik Levant yang hanya gunakan api dalam skala yang kecil, perhatian saintis tertumpu kepada orang Paleolitik bagi memahami bagaimana mereka menghasilkan api dan apakah teknik yang menjadikan mereka mahir menggunakan api.

Kumpulan Stepka dan saintis lain akan melanjutkan kajian mereka dengan penelitian alatan batu dan fosil lain di kawasan ekskavasi itu agar dapat mencapai pemahaman mereka tentang teknik kawalan api oleh orang Paleolitik Levant ini.

RUJUKAN:

Koumoundouros, Tessa. 16 June 2022. Ancient Humans Tamed Fire as Early as 1 Million Years Ago, Study Suggests. Science Alert.

Adler, Jerry. June 2013. Why Fire Makes Us Human. Smithsonian Magazine.


Bagaimana Amerika Syarikat Menjadi Adikuasa Tunggal Dunia?

Amerika Syarikat adalah satu-satunya kuasa hegemoni serantau [1] dalam sejarah moden. Lima kuasa dunia yang lain— Napoleon Perancis, Wilhelmine Jerman, Imperial Jepun, Nazi Jerman, dan Kesatuan Soviet — melakukan percubaan serius untuk menguasai rantau masing-masing, tetapi semuanya gagal.

Amerika Syarikat tidak mendominasi Hemisfera Barat dengan tidak sedar. Sebaliknya, Bapa Pengasas Amerika dan pengganti mereka secara sedar dan sengaja berusaha untuk mencapai hegemoni di benua Amerika.

Apabila Amerika Syarikat akhirnya memperolehi kemerdekaannya daripada Britain pada tahun 1783, ia adalah sebuah negara yang agak lemah yang mana rakyatnya sebahagian besarnya terkurung di pesisir Atlantik. Empayar British dan Sepanyol mengepung negara baru ini, dan puak-puak Orang Asli Amerika yang bermusuhan mengawal kebanyakan wilayah antara Pergunungan Appalachian dan Sungai Mississippi. Ia sudah pastinya adalah kawasan kejiranan yang berbahaya.

Sepanjang tempoh tujuh dekad yang akan datang, rakyat Amerika telah bertindak balas terhadap situasi yang berbahaya ini dengan merentasi benua mereka ke Lautan Pasifik, dan dalam proses tersebut, mereka telah mewujudkan sebuah negara yang besar dan berkuasa.

Untuk merealisasikan Masa Depan Tersurat (Manifest Destiny) mereka, rakyat Amerika telah membunuh sejumlah besar penduduk asli Amerika dan mencuri tanah mereka, membeli Florida daripada Sepanyol (1819) dan apa yang sekarang ini menjadi pusat Amerika Syarikat daripada Perancis (1803).

Amerika mengilhakkan Texas pada tahun 1845 dan kemudian berperang dengan Mexico pada tahun 1846, mereka mengambil daripada musuh yang dikalahkan apa yang pada hari ini merupakan wilayah barat daya Amerika. AS kemudiannya membuat perjanjian dengan Britain untuk mendapatkan Pasifik barat laut pada 1846 dan akhirnya pada tahun 1853, Amerika memperolehi wilayah tambahan daripada Mexico dengan Gadsden Purchase.

Amerika Syarikat juga pernah pertimbangkan untuk menakluki Kanada sepanjang abad ke-19. Amerika sudah tentunya menyerang Kanada pada tahun 1812 dengan matlamat itu. Beberapa pulau di perairan Caribbean mungkin akan menjadi sebahagian daripada Amerika Syarikat sekiranya tidak kerana hakikat bahawa, banyak hamba berada di kawasan itu dan negeri-negeri utara tidak mahu lebih banyak negeri perusahaan hamba masuk ke dalam Union.

Hakikat yang nyatanya adalah bahawa pada abad ke-19, Amerika Syarikat yang dikatakan sebuah negara pencinta kedamaian telah mengumpul rekod pembesaran wilayah yang hanya ada sedikit persamaan dalam sejarah yang direkodkan.

Tidak menghairankan bahawa Adolf Hitler sering merujuk perluasan wilayah ke arah barat oleh Amerika sebagai model selepas Jerman menyerang Kesatuan Soviet pada bulan Jun 1941. “Di sini di Timur,” kata Hitler, “proses yang sama akan berulang sendiri untuk kali kedua seperti penaklukan Amerika.”[2]

Terdapat tugas lain yang perlu dilakukan Amerika untuk mencapai hegemoni serantau: iaitu menolak kuasa dunia Eropah keluar daripada Hemisfera Barat dan memastikan mereka tidak kembali. Matlamat ini semuanya adalah apa yang dimaksudkan dengan Doktrin Monroe.

Amerika Syarikat tidak cukup kuat untuk bertindak berdasarkan prinsip tersebut ketika Presiden James Monroe menyatakannya pada tahun 1823; tetapi menjelang akhir abad ke-19, kuasa dunia Eropah telah menjadi pemain-pemain kecil di benua Amerika. Amerika Syarikat telah mencapai hegemoni serantau, yang menjadikannya sebuah kuasa dunia yang sangat selamat.

Kerja sebuah kuasa dunia tidak selesai apabila ia mencapai hegemoni serantau. Ia kemudiannya mesti memastikan bahawa tidak ada kuasa dunia yang lain mengikuti jejak langkahnya dan menguasai rantaunya sendiri.

Pada abad ke-20, empat negara mempunyai keupayaan untuk berusaha mencapai hegemoni serantau: Wilhelmine Jerman (1890-1918), Imperial Jepun (1937-45), Nazi Jerman (1933-45), dan Kesatuan Soviet (1945-90). Tidaklah menghairankan, setiap daripada negara-negara tersebut cuba untuk menyamai apa yang telah dicapai oleh Amerika Syarikat di Hemisfera Barat pada abad yang sebelumnya.

Bagaimanakah Amerika Syarikat bertindak balas? Dalam setiap kes di atas, Amerika memainkan peranan penting dalam mengalahkan dan menghapuskan setiap negara hegemoni yang bercita-cita tinggi tersebut.

Amerika Syarikat memasuki Perang Dunia Pertama pada bulan April 1917, ketika perang tersebut kelihatannya seperti Wilhelmine Jerman mungkin memenanginya dan memerintah Eropah. Tentera Amerika memainkan peranan penting dalam mengalihkan hala tuju peperangan daripada dimenangi oleh Kaiserreich (Imperial Jerman) yang runtuh pada bulan November 1918.

Pada awal 1940-an, Presiden Roosevelt berusaha keras untuk menggerakkan Amerika Syarikat ke dalam Perang Dunia Kedua untuk menghalang cita-cita Jepun di Asia dan cita-cita Jerman di Eropah terutamanya. Selepas memasuki Perang Dunia Kedua pada bulan Disember 1941, Amerika Syarikat membantu untuk menghancurkan kedua-dua kuasa Paksi.

Sejak tahun 1945, pembuat dasar Amerika telah bersusah payah untuk mengehadkan keupayaan ketenteraan Jerman dan Jepun. Yang terakhirnya, Amerika Syarikat telah berusaha keras untuk menghalang Kesatuan Soviet daripada mendominasi Eurasia semasa Perang Dingin, dan kemudian membantu meletakkannya ke dalam timbunan sampah sejarah antara tahun 1989 dan 1991.

Tidak lama selepas Perang Dingin berakhir, pentadbiran George HW Bush dengan berani menyatakan dalam “Defense Guidance” yang terkenal pada tahun 1992 yang telah dibocorkan kepada akhbar, bahawa Amerika Syarikat kini adalah adikuasa tunggal di dunia dan merancang untuk tetap berada di kedudukan yang tinggi tersebut.[3] Dengan kata lain, pembuat dasar Amerika tidak akan bertolak ansur dengan kemunculan negara pesaing setaraf yang baru.

Mesej yang sama itu diulang dalam Strategi Keselamatan Nasional yang sama masyhurnya yang dikeluarkan oleh pentadbiran George W. Bush pada bulan September 2002.[4]

Terdapat banyak kritikan terhadap dokumen itu, terutamanya terhadap dakwaan dokumen tersebut mengenai nilai “perang pencegahan.” Tetapi hampir tidak ada kata-kata protes yang dibangkitkan mengenai penegasan bahawa Amerika Syarikat perlu memantau negara yang semakin berkuasa dan mengekalkan kedudukannya dalam imbangan kuasa global.

Hujah utamanya adalah, bahawa Amerika Syarikat telah bekerja keras selama lebih daripada satu abad untuk mendapatkan status hegemoni di Hemisfera Barat, dan Amerika melakukannya untuk alasan strategik yang masuk akal. Setelah mencapai dominasi serantau, Amerika Syarikat telah bekerja sama kerasnya untuk mengawasi kuasa dunia yang lain daripada mengawal sama ada wilayah Asia atau Eropah.

Nota kaki

[1] nota penterjemah: Dalam hubungan antarabangsa, hegemoni serantau adalah hegemoni (dominasi dari sudut politik, ekonomi, atau ketenteraan, kawalan atau pengaruh) oleh sebuah negara yang berkuasa terhadap negara-negara jirannya yang lain. Sebagai contoh, Amerika Syarikat adalah kuasa dominan di Hemisfera Barat berbanding negara jirannya yang lain seperti Kanada dan Mexico.

[2] Dipetik daripada Adam Tooze, The Wages of Destruction: The Making and Breaking of the Nazi Economy (New York: Penguin, 2008), ms 469

[3] Barton Gellman, “Keeping the U.S. First; Pentagon Would Preclude a Rival Superpower,” Washington Post, March 11, 1992.

[4] George W. Bush, The National Security Strategy of the United States of America (Washington, DC: White House, September 2002).

Terjemahan: Muaz Malik

SUMBER: The Tragedy of Great Power Politics (edisi kemaskini 2014)


Doktor Veterinar Malaysia: Peluang Kerjaya Lumayan Sebagai Doktor Haiwan

Profesion doktor veterinar di Malaysia adalah unik serta merupakan salah satu bidang kedoktoran yang mempunyai permintaan yang tinggi.

Jika doktor merawat pesakit, doktor veterinar juga merawat pesakit, tetapi pesakit dari kalangan haiwan. Yang berbeza hanyalah jenis pesakit sahaja.

Namun begitu, masih ramai yang tidak tahu skop profesion ini. Sekiranya anda pencinta haiwan dan berminat untuk menceburi kerjaya dalam bidang ini, artikel ini mendedahkan tentang peluang pekerjaan serta laluan akademik yang anda perlu lalui.

Kerjaya Doktor Haiwan: Info Asas

Sebelum kita pergi dengan lebih lanjut, mari kita lihat perkara-perkara asas yang anda perlu tahu tentang vaterianarian ataupun dikenali juga sebagai doktor haiwan ini.

Seperti doktor biasa, doktor veterinar juga melakukan pembedahan terhadap haiwan, sonografi, rawatan kanser dan lain-lain dan tidak hanya bekerja di klinik haiwan.

Selain klinik haiwan, doktor haiwan boleh mendapatkan pekerjaan di zoo, makmal haiwan, ladang serta industri ternakan.

Bukan itu sahaja, doktor veterinar tidak merawat hanya satu jenis haiwan. Mereka merawat pelbagai spesies haiwan. Antaranya adalah jenis “feline”, “ovine” dan sebagainya.

Menjadi doktor haiwan juga mempunyai cabaran kerana doktor haiwan berdepan dengan pesakit yang tidak boleh bercakap dan hanya mendapat keseluruhan maklumat dari penjaga mereka.

Oleh itu, doktor haiwan akan mengambil lebih masa untuk memeriksa fizikal pesakit mereka untuk mengetahui jenis penyakit yang dihidapi mereka.

Tambahan lagi, gaji doktor veterinar ini juga setanding dengan pekerjaan-pekerjaan professional di luar sana.

Mari kita lihat sebab-sebab kenapa anda perlu memilih doktor veterinar sebagai kerjaya anda.

5 Sebab Kenapa Anda Perlu Memilih Veterinar Sebagai Kerjaya Anda

Kerjaya doktor haiwan ini bukan bermakna anda hanya akan membuka klinik haiwan. Sebenarnya terdapat pelbagai peluang pekerjaan yang anda boleh ceburi.

Antara bidang-bidang yang anda boleh ceburi adalah badan polisi dan penasihat seperti Kemajuan Pertanian Malaysia (MARDI) dan Jabatan Perkhidmatan Vaterinar (JPV).

Bukan itu sahaja, anda juga boleh menyertai Royal Customs, Royal Malaysian Police serta Royal Malaysian Armed Forces sekiranya anda berminat.

Tambahan lagi, terdapat bidang-bidang seperti exotic dan hidupan liar praktis, ekuin praktis dan ladang-ladang haiwan serta bidang akademik yang anda boleh pilih.

Haiwan juga merupakan makhluk yang boleh merasai kesakitan dan perlu dirawat sekiranya mempunyai penyakit.

Tidak kira apa jenis haiwan, doktor haiwan akan tetap merawat haiwan tersebut tanpa diskriminasi walaupun akan ada masyarakat yang memandang serong.

Haiwan-haiwan yang dirawat anda pasti berterima kasih kepada anda walaupun mereka tidak boleh berkata-kata. Menolong dan memelihara haiwan merupakan satu sifat yang mulia.

Selain itu, antara sebab kenapa anda harus memilih doktor haiwan sebagai pekerjaan anda adalah kerana Malaysia memerlukan lebih ramai doktor vaterinar.

Terdapat seramai 2,300 doktor haiwan yang berdaftar di Malaysia. Namun, masih lagi ada keperluan untuk menampung jumlah tersebut.

Tambahan lagi, di dalam industri ternakan, doktor haiwan memainkan peranan yang sangat penting dan akan membantu sektor perubatan yang membabitkan haiwan peliharaan.

Tahukah anda bahawa doktor vaterinar merupakan salah satu pekerjaan yang dihormati ramai terutamanya di negara maju?

Selain itu juga, doktor-doktor haiwan jugalah yang menghalang penyakit-penyakit zoonotik daripada merebak.

Walaupun mereka lebih terdedah kepada penyakit tersebut, mereka tetap memelihara keselamatan manusia dan juga haiwan terlebih dahulu.

Sekiranya anda berminat untuk menceburi bidang vaterinar ini, anda berpeluang untuk melanjutkan pengajian anda di dalam dan juga luar negara.

Anda boleh menyambung pelajaran anda di Universiti Putra Malaysia dan Universiti Malaysia Kelantan.

Jika anda ingin menyambung pelajaran anda luar negara,antara universiti yang terbaik adalah Institut Pertanian Bogor (IPB), University of Sydney dan Bangladesh Agricultural University.

Di Malaysia, seperti yang kita tahu, untuk melanjutkan pelajaran ke peringkat yang lebih tinggi, anda haruslah mengambil peperiksaan Sijil Pelajaran Malaysia (SPM).

SPM ini lah yang akan menentukan jurusan yang anda boleh menceburi kursus-kursus yang anda minati.

Untuk menceburi bidang vaterinar, terdapat beberapa langkah dan perjalanan yang anda perlu tempuhi seperti rajah di bawah.

Anda haruslah mendapatkan skor yang terbaik di dalam SPM ataupun Asasi/STPM/Matrikulasi/Diploma untuk menceburi veterinar course ini.

Untuk memasuk Asasi Pertanian di UPM, anda haruslah mendapatkan sekurang-kurang nya gred B bagi subject Matematik, Biologi, Kimia, Fizik, dan Matematik Tambahan.

Tambahan lagi anda perlu mendapat sekurang-kurangnya Gred C+ bagi subject Bahasa Inggeris.

Selain itu, untuk memasuki Asasi Sains UML-Mara anda perlu mendapat sekurangnya 5 Kepujian (Gred C) dan satu (1) Lulus Bersyarat (Gred D) dari tiga mata pelajaran.

Subject tersebut adalah Bahasa Melayu, Bahasa Inggeris, Matematik dan mana-mana 3 daripada mata pelajaran Sains Tulen, Matematik Tambahan, Geografi dan Sains Pertanian.

Anda akan ditawarkan program-program tersebut setelah anda berjaya memenuhi syarat-syarat tersebut dan melepasi temuduga yang dijalankan.

Bukan itu sahaja, jurusan Vaterinar ini tidak ditawarkan di mana-mana universiti swasta. Oleh sebab itu, ramai yang mengambil inisiatif untuk menyambung pelajaran di luar negara.

Kesimpulannya, bukan mudah untuk menceburi bidang vaterinar ini. Namun begitu, anda pastu berpuas hati apabila anda telah berjaya menjadi doktor haiwan seperti yang diidam-idamkan.

Sekiranya anda tidak berpeluang untuk melanjutkan pelajaran di dalam negara dalam bidang ini, anda boleh cuba untuk menghubungi Zara Zakiah Education Sdn Bhd.

Zara Zakiah Education Sdn Bhd adalah sebuah syarikat bumiputera muslim yang terkenal dalam menguruskan pelajar ke luar negara.

Zara Zakiah Education Sdn Bhd juga sangat komited dan profesional dalam menguruskan proses penghantaran anak-anak Malaysia ke luar negara untuk menyambung pelajaran.

Namun begitu, pihak Zara Zakiah Sdn Bhd tidak menyediakan sebarang biasiswa atau pinjaman untuk pelajar dan hanya bertanggungjawab untuk menguruskan pelajar ke luar negara.

Selain itu, terdapat perkhidmatan-perkhidmatan lain yang ditawarkan oleh Zara Zakiah Sdn Bhd iaitu:

Zara Zakiah Sdn Bhd telah membantu menguruskan lebih dari 600 orang pelajar Malaysia di seluruh dunia untuk melanjutkan pelajaran di luar negara.

Kenapa Memilih Zara Zakiah?

Sekiranya anda berminat untuk melanjutkan pelajaran anda di luar negara, anda boleh menghubungi Zara Zakiah sekarang kerana Kemasukan November/Disember 2020 telah dibuka.

Klik Sini Untuk Menghubungi Kami


Kota Purba China Berusia 6000 Tahun Yang Lalu Ditemui

Ahli-ahli arkeologi China melaporkan bahawa mereka telah pun mengesahkan status ibu kota purba bagi maharaja Yao Tangdi yang hidup pada 6000 tahun lalu. Maharaja ini disifatkan sebagai pembawa keamanan buat “masyarakat sinar”.

Bagi sebilangan pihak, Yao dianggap sebagai figura mitos. Namun, kerajaan China sendiri menegaskan bahawa pemerintah ulung ini benar-benar wujud dan bukan legenda semata. Tapak arkeologi Taosi yang terletak di Shanxi, China, kini dikenal-pasti sebagai sebuah ibu kota purba yang dikenali sebagai Pingyang.

“Lingkungan arkeologi telah mencapai kata sepakat bahawa Taosi adalah ibu kota pada era pemerintahan Yao,” ujar Wang Wei, ketua arkeologi Akademi Sains Sosial China (Chinese Academy of Social Sciences). Kerja-kerja ekskavasi di sana telah pun dimulakan sejak tahun 1978 lagi.

“Taosi merupakan sebahagian daripada apa yang disebutkan oleh bahan-bahan sejarah sebagai Pingyang, yakni ibu kota maharaja Yao,” kata He Nu, seorang pensyarah dari akademi sama. “Era maharaja Yao, Shun dan Yu bukanlah legenda. Ia sejarah yang benar-benar berlaku.”

Kuil dan makam Yao juga terdapat di Taosi, yang juga dikenali sebagai Pingyang namun dinamakan pada hari ini sebagai Kota Linfen.

Pemerintahan maharaja Yao dicatatkan berlangsung terlalu harmoni hingga kononnya alam turut bersinar cerah. Confucius memuji Yao secara berterus-terang, menyifatkan beliau sebagai seorang budiman, penegak kebenaran dan dermawan. Britannica pula menulis:

“Legenda menceritakan bahawa sepanjang 70 tahun pemerintahan Yao, matahari dan bulan bersinar bagaikan permata, lima buah planet bercahaya bagaikan lilitan mutiara, burung-burung margasatua bersarang-semayam di perkarangan istana, mata air kristal memancar dari bukit, rumput mutiara memenuhi wilayah pinggiran, hasil tuaian padi berlimpah-ruah, dua ekor unikorn (yang menjadi simbol kemegahan) muncul di ibu kota Pingyang, dan kekacang juga muncul lalu menghasilkan satu lenggai pada setiap hari selama setengah bulan sebelum 15 lenggai layu satu demi satu pada hari-hari berikutnya.”

Nama maharaja Yao juga sering dikaitkan dengan penggantinya, Shun, yang merupakan seorang petani yang diangkat oleh Yao sebagai maharaja sekaligus mengenepikan puteranya sendiri. Yao turut mengahwinkan dua orang puterinya dengan Shun. Yao dan Shun masing-masing dicatatkan dalam sejarah sebagai pemerintah yang budiman. Fenomena alam yang menakjubkan juga kononnya berlaku pada era pemerintahan Shun.

Seorang blogger merangkap sejarahwan amatur dari Cloud Chronicler menyenaraikan tujuh orang wira purba bagi masyarakat China, antaranya seperti Yao, Shun dan Yu. Dua orang wira yang lebih awal ialah Fuxi yang mengajarkan masyarakat China cara menternak haiwan dan mencipta lapan trigram bagi buku I Ching atau Kitab Perubahan, serta Shen Nong atau Petani Kayangan yang mencipta bajak dan cangkul serta mengajarkan manusia cara bercucuk tanam.

Selain itu, terdapat pula dua orang maharaja yang mendahului Yao, Shun dan Yu. Salah seorangnya ialah Huangdi atau Maharaja Kuning yang disifatkan oleh Cloud Chronicler sebagai “pemerintah pengasas dan leluhur azali bagi masyarakat China”. Beliau turut didakwa sebagai nenek-moyang kepada Yao. Pada eranya, berlaku huru-hara di China sebelum Huangdi kemudiannya menghimpunkan pasukan tentera dan menakluki raja-raja kecil sekaligus menguasai wilayah Sungai Kuning. Menurut legenda, beliau bertanggungjawab mencipta tulisan, kapal, pedati, busur dan panah, dan barang seramik, manakala isterinya pula menemukan kain sutera pertama.

“Berkenaan pengganti (Huangdi), iaitu Zhuan Xu, tidak banyak maklumat yang diperoleh melainkan beliau menggagaskan institusi keluarga patriarki, melarang perkahwinan saudara-rapat, dan mewariskan mantel pemerintahan kepada Yao,” tulis Cloud Chronicler.

Sejarahwan China dari zaman purba menyebutkan bahawa Yao hidup di Wilayah Hebei. Kemudian, beliau berpindah ke selatan dan menubuhkan Pingyang atau Taosi sebagai ibu kota pemerintahannya.

Xinhua, agensi berita China, melaporkan bahawa ekskavasi-ekskavasi terkini mendapati keluasan ibu kota Taosi mencecah 2.8 juta meter persegi (691 ekar) dan mempunyai sistem pembahagian kawasan yang terancang rapi.

Blog Chinese Archaeology pula menyebutkan bahawa ahli-ahli arkeologi yang bertugas di Taosi menemui sebuah istana, balai pencerap dan kediaman golongan elit dan awam serta kawasan perkuburan elit.

Penemuan-penemuan di sana mendorong ilmuwan untuk memperkenalkan nama Tamadun Taosi yang diletakkan tarikhnya sebagai 4300 hingga 3900 SM. Antara barangan lain yang turut ditemui adalah pinggan seramik yang dihiasi lukisan naga, gendang seramik, gendang kulit buaya, kapak jed dan batu, alatan upacara daripada kayu dan batu-batu peranggu.

TERJEMAHAN:

Mark Miller. (21 April 2015). Taosi Confirmed as 4200-Year-Old Legendary Capital of Chinese Hero Emperor. Ancient Origins. https://www.ancient-origins.net/news-history-archaeology/taosi-confirmed-4200-year-old-legendary-capital-chinese-hero-emperor-002934


NASA Jumpa “Harta Karun” Di Bulan

Beberapa tahun lepas, penulis pernah menyentuh isu melombong di angkasa lepas. Respon pembaca pada ketika itu lebih menjurus ke arah fantasi daripada berpijak di bumi nyata. Tetapi dengan kembalinya minat meneroka angkasa lepas oleh negara-negara kuasa besar, ia dijangka akan menjadi realiti. Salah satu komoditi yang akan dilombong mereka ialah pepejal karbon dioksida di bulan.

Dalam satu kajian yang diterbitkan dalam jurnal Geophysical Research Letters, perangkap sejuk yang wujud di bulan memerangkap karbon dioksida dalam bentuk pepejal. Karbon dioksida dalam bentuk sedemikian boleh dimanfaatkan sebagai bahan api roket, makanan dan oksigen. Dan penulis kajian Norbert Schorghofer percaya kajian sebegini akan dianggap sebagai peta harta karun oleh mana-mana entiti atau negara yang berminat.

Tidak diketahui sama ada karbon dioksida berbentuk pepejal wujud di bulan. Tetapi di sesetengah wilayah bulan, ia sentiasa sejuk sekaligus membantu ais di situ terus wujud. Keadaan ini turut dibantu dengan fakta sesetengah kawasan tidak menerima cahaya matahari selama berbilion tahun.

Jadi, bagaimana saintis tahu karbon dioksida dan ais wujud di bulan? Ini berdasarkan ujian NASA yang dibuat pada 2009. Semasa ujian dijalankan, saintis mengesan kewujudan molekul air dan karbon dioksida dikesan wujud dalam kepulan serpihan.

Suhu tertentu sesetengah perangkap sejuk boleh menukar air dan karbon dioksida daripada gas kepada pepejal. Proses ini dikenali sebagai proses pemejalwapan dan proses ini mengambil masa yang lama. Justeru, tidak hairanlah jika bilangan ais yang terkumpul lebih banyak daripada ais yang hilang.

Saintis menganggarkan kawasan perangkap sejuk seluas 6,000 batu persegi wujud di kutub selatan bulan. Daripada jumlah tersebut, 79 batu persegi dipercayai mengandungi pepejal karbon dioksida. Tetapi usaha untuk mengambilnya bukan sesuatu yang mudah dengan sesetengah perangkap sejuk lebih kecil dan terlindung daripada orbit.

Bagaimanapun, tidak diketahui asal-usul karbon dioksida yang wujud di bulan. Tetapi para saintis percaya ia terhasil akibat hentaman komet yang kaya dengan ais atau tindak balas kimia daripada hentaman berkenaan. Karbon dioksida yang terperangkap di permukaan perlahan-lahan terlepas sebelum kemudiannya membeku.

Schorghofer percaya pencarian pepejal karbon dioksida ini akan sama seperti pencarian minyak pada abad ke-19. Dengan negara-negara global mula mengetengahkan agenda astropolitik dalam penggubalan polisi mereka, usah terkejut ini akan menjadi sasaran mereka selepas berjaya sampai ke bulan.

RUJUKAN

Smith, A. (2021, 26 November). ‘Treasure map’ of solid CO2 on Moon could help humans explore the galaxy. The Independent.


Ini Sebab Kenapa Mr Potato Korang Tak Pernah Penuh

Dalam banyak bahan dapur, ubi kentang mungkin antara yang paling serba boleh. Macam-macam hidangan menggunakannya sebagai ramuan asas.

Semua orang tahu pasal kentang jejari (French fries), kentang lecek (mashed potato), kentang sagat (potato au gratin).

Memang macam-macam boleh buat. Satu masa dahulu, rakyat Ukraine sanggup makan kulit kentang kerana terlalu lapar akibat diza.limi kerajaan Joseph Stalin. Pada zaman yang moden ini, ada satu lagi kentang yang diminati ramai.

Memperkenalkan kerepek kentang atau bahasa lebih moden… potato chip.

Umumnya, kerepek kentang menghir.is ubi dengan nipis untuk digoreng dalam minyak panas sebelum ditabur bahan perencah seperti garam, herba atau rempah.

Teknologi perindustrian telah bantu merancakkan lagi proses pengeluaran kerepek kentang yang menguasai 35.5 peratus industri makanan ringan global.

Tidak pasti macam mana kentang kerepek bermula. Resepi paling awal terdapat dalam buku William Kitchiner iaitu The Cook’s Oracle terbitan tahun 1817. Buku ini laris di Amerika Syarikat dan United Kingdom (McElwain, 2019).

Mungkin Kitchiner hanya menulis resepi yang sudah diketahui orang ramai. Kerana buku-buku lain pun banyak bercerita tentang kerepek kentang.

Sejarah kerepek kentang melibatkan sebuah bandar di negeri New York iaitu Saratoga Springs.

Di sini, seorang tuakng masak bernama George Crum agak tersentak. Kerana ramai pelanggan berkata kentang jejari beliau terlalu tebal, terlalu berminyak dan tidak cukup garam.

Jadi Crum menghi.ris kentang nipis-nipis untuk dibuat bentuk kerepek… dan pelanggan beliau sangat-sangat suka.

Apa-apa pun sejarahnya, kerepek kentang menjadi popular. Satu dunia meminatinya.

Cuma sekarang ini, bukan sejarah yang menjadi masalah. Tiada siapa peduli jika segelintir berkata kerepek kentang berasal daripada Indonesia.

Yang orang pelik, kenapa botol kerepek kentang tidak pernah penuh?

Jangankan botol, kerepek kentang dalam bungkusan pun sama! Bagi yang tidak tahu, memang akan kata – syarikat menipu.

Memahami Sains Di Sebalik Makanan Ringan

Kalau perasan, semua syarikat tidak menawarkan kandungan penuh. Takkan mungkin semua syarikat menipu. Mesti ada sebab di sebaliknya. Dan memang ada sebab sebenarnya.

Pertama sekali, kerepek kentang menghadapi masalah logistik. Semasa penghantaran, apa-apa saja boleh terjadi.

Kilang tidak menyediakan pengeluaran untuk seorang pelanggan. Setiap hari entah berapa ribu bungkusan perlu dihantar. Sistem logisik pun perlu bergegas pada setiap masa.

Maka pengeluar sudah tahu yang muatan mesti diletakkan dengan kasar.

Untuk menjaminkan bentuk kerepek daripada kilang dan kedai, mereka mesti mengisi angin sebagai “pelampung impak”.

Sebungkus kerepek diisi angin terbukti lebih menjaminkan, berbanding sebuah bungkusan yang penuh. Kerana kerepek kentang memang sifatnya ra.puh. Tetapi mereka tida boleh mengisi angin sewenang-wenangnya.

Oksigen boleh menjejaskan kualiti kerepek, sekali gus menyebabkan ramai tidak puas hati.

Sedar yang mereka tidak boleh letak oksigen, mereka cari jalan lain. Pada tahun 1994, saintis mendapati bahawa gas nitrogen bukan setakat menambah baikkan rasa kerepek kentang tetapi juga mengawetkan supaya boleh tahan lama.

Sejak hari itu, setiap bungkusan kerepek kentang diisi gas nitrogen untuk: 1) menjadi pelampung, 2) meningkatkan rasa dan 3) bagi tahan lama (Aki, 2018).

Syarikat pengeluar sebenarnya tidak boleh menipu. Kerana setiap bungkusan mempunyai label timbangan.

Label ini diwajibkan sejak tahun 1966 lagi, apabila Kongres Amerika Syarikat meluluskan Fair Packaging and Labeling Act untuk melindungi hak pengguna.

Dibawah akta tersebut, semua pengeluar wajib mengisytiharkan berat bersih kandungan produk untuk mencegah penipuan. Contohnya, Syarikat A menjual kerepek kentang dalam bungkusan (50 gram) dan botol (200 gram).

Berat plastik (jika ada) dan botol tidak boleh dikira sekali. Kandungan kerepek kentang yang patut mencapai 50 gram atau 200 gram.

Tiada masalah jika lebih. Tetapi jangan sesekali kurang (mungkin ada talian hayat jika kurang dalam lima gram sahaja). Akta itu menyediakan ruangan untuk penyelesaian secara baik. Kurang satu dua botol – tiada siapa kisah.

Tetapi kalau asyik kurang, memang berdepan tindakan undang-undanglah. Cuma hebat-hebat Kongres Amerika Syarikat, sampai hari ini karipap inti oksigen kekal kebal. Ini rasanya Mahkamah Dunia (ICJ) pun surrender.

RUJUKAN:

Aki, E. (2018, Mac 11). The Surprising Reason Why Your Potato Chip Bag Is Half Empty. Taste of Home.

McElwain, A. (2019, Jun 17). Did Tayto really invent cheese and onion crisps? The Irish News.


Kenapa Titanic Tenggelam?

15 April 1912 iaitu lebih 100 tahun berlalu, kejadian tenggelamnya kapal RMS Titanic iaitu sebuah kapal perentas laut paling mewah, besar dan selamat buatan British ketika itu, menemui “ajal” nya di tengah Lautan Atlantik. Kapal ini karam bersama 1,500 penumpang  lelaki, wanita dan kanak termasuk juga kru setelah berlanggar dengan aisberg pada 14 April 1912 pada 11:40 malam.Ia tenggelam sepenuhnya pada 15 April 1912 ; 2:20 pagi di Lautan Atlantik yang beku.

Hanya 700 terselamat dari 2,200 orang penumpang dan juga kru. Kapal ini pernah digambarkan oleh Majalah Shipbuilder pada tahun 1911 sebagai “practically unsinkable” ataupun secara praktikalnya mustahil karam. Ironinya, kapal itu tenggelam pada pelayaran sulungnya menuju Amerika Syarikat. Hanya beberapa hari sebelum Titanic tiba di New York.

Kelemahan Pada Dinding Kedap Air Dan Kecacatan Rekaan

Titanic “ditakdirkan” bernasib malang pada awal proses rekabentuk nya lagi, yang kebanyakkan orang awam menganggapnya sebagai rekaan yang canggih. Kapal kelas Olimpik bercirikan dasar badan kapal yang berganda dan 15 dinding kedap air disertakan bersama dengan pintu kedap air elektrik yang boleh dikendalikan secara manual atau serentak dengan satu suis di atas anjungan kapal. Dimana dengan satu petikan suis, kesemua pintu kedap air ditutup serentak.

Dari situlah, ciri-ciri dinding kedap air memberi inspirasi kepada majalah Shipbuilder, yang pada isu keluarannya yang istimewa menyatakan bahawa kapal-kapal kelas Olimpik sebagai “mustahil karam”, ayat yang mudah untuk memberi keyakinan kepada orang awam agar menaiki Titanic diatas ciri keselamatannya yang canggih dan paling selamat.

Tetapi, bahagian dinding kedap air tersebut mengandungi kelemahan yang memberi kesan kepada penenggelaman Titanic. Walaupun, dinding kedap air itu sememangnya kedap air, dinding tersebut yang hanya dipanjangkan hanya beberapa kaki di atas aras air, oleh itu air melimpah dari satu ruang kompartmen ke kompartmen yang lain lalu mula mendorong kapal tersebut hilang keseimbangan dan menyebabkan Titanic menyenget dengan teruk kehadapan kedalam air.

Ketiadaan Sistem Penggera Umum (General Alarm), Laluan Kecemasan yang Berselirat.

Penumpang diberitahu oleh kru untuk memakai jaket keselamatan. Namun ada yang tidak percaya, bermain kad terup dan ada yang masuk ke kabin untuk menyambung tidur. Arkitek kapal, Thomas Andrew mengalakkan penumpang menyediakan diri mereka untuk ke bot penyelamat dengan keadaan tenang. Kru mengaktifkan kesemua pam air untuk mengepam keluar air laut yang memasuki badan kapal Titanic.

Walaupun pam tersebut berfungsi, air yang memasuki Titanic melebihi kemampuan pam mengeluarkan air tersebut. Disaat itu, Titanic sudah pastinya karam walaupun kesemua ciri keselamatannya diaktifkan termasuklah kesemua pintu kedap air ditutup. Penumpang kabin kelas ketiga tersesat apabila cuba menyelamatkan diri memandangkan tiada tanda keluar kecemasan dan juga laluan keluar sukar dan berselirat. Kebanyakkan penumpang yang masih tidur, pintu bilik diketuk satu persatu oleh kru kapal untuk menyedarkan penumpang dari tidur.

Bot Yang Sedikit, Pengurusan Yang Tidak Efisien, Makluman Kecemasan Yang Kurang Jelas Dan Lambat

Memburukkan keadaan lagi, yang membawa faktor kematian yang ramai adalah bilangan bot penyelamat diatas Titanic. 16 Bot penyelamat kayu, tambahan 4 bot lipat Engelhardt, hanya mampu membawa 1,178 orang. Titanic berupaya membawa sehingga 2,435 penumpang, dan kru 900 orang yang memberikannya kapasiti sebanyak lebih 3,300 orang.  Malahan lebih mengejutkan lagi, latihan kecemasan tidak pernah diadakan diatas Titanic untuk kru mengoperasikan bot penyelamat, bot penyelamat tersebut digunakan buat kali pertama dan kali terakhir pada saat penenggelamannya. Penumpang kelas pertama diberi keutamaan dahulu berbanding kelas bawahan. Penumpang kelas ketiga dikunci dibawah tangga keluar kabin dan diberitahu kru supaya menunggu arahan selanjutnya. Di saat kesemua bot hampir habis, barulah penumpang kelas ketiga dilepaskan.

Kebanyakkan penumpang pada awal waktu penenggelaman tidak mahu menaiki bot atas alasan sempit, sejuk dan keyakinan mereka bahawa Titanic mustahil karam serta dengan tahap pintu kedap air kapal tersebut. Disaat Titanic mula menyenget dan setiap bilik penumpang mula dimasuki air, penumpang panik menyerbu bot, beberapa bot diisi 70 penumpang  dan ia melebihi 65 penumpang kapasiti asalnya. Contoh yang terjadi pada Bot penyelamat nombor 11.

Walaupun bot penyelamat diisi sehingga kapasiti penuh sewaktu pemindahan kecemasan, ia hanya satu pertiga tempat duduk yang cukup untuk yang berada diatas Titanic. Walaupun dianggap tidak cukup mengikut standard keselamatan kini, pada ketika itu pada 1912 Titanic menyediakan lebih banyak bot melebihi keperluan British Board of Trade’s.

Arahan untuk mengisi bot penyelamat dengan kanak-kanak dan wanita sahaja diberikan oleh Kapten Smith kepada krunya. Suami mengucapkan selamat tinggal pada isteri, dan anak-anak memeluk ayah mereka. Mereka tidak mengetahui bahawa Titanic akan karam . Mengikut undang-undang laut, golongan wanita dan kanak-kanak diberi keutamaan menaiki bot, walaubagaimana pun disebalik kekecohan diatas dek menyebabkan sesetengah dari mereka tidak dapat menaiki bot.

Rivet Penyambung Yang Kurang Berkualiti Digunakan Pada Titanic

Ramai orang mempersoalkan mengenai kualiti bahan yang digunakan sewaktu pembinaan badan kapal Titanic. Salah satunya ialah mengenai rivet yang menyambungkan kepingan besi yang kepada struktur Titanic. Terdapat 3 juta rivet menyambung Titanic.

Masalah pembinaan yang membawa kepada penenggelaman kapal mewah tersebut adalah rivet yang lemah telah digunakan untuk menyambung plat besi itu bersama kerangkanya. Titanic diperbuat dari kepingan plat besi, disambung bersama rivet besi. Besi merupakan bahan yang rapuh berbanding keluli, dan mudah rosak apabila berlanggar dengan bongkah ais (aisberg). Rivet dengan mudahnya tercabut, kepingan besi akan tergores seakan-akan zip, menyebabkan kerosakan yang banyak ditepi haluan kapal Titanic. Rivet yang berdekatan dengan kawasan torehan dikenakan tekanan yang tinggi, kerana kelemahan rivet tersebut, rivet tersebut tercabut juga.

Masalah pembinaan yang membawa kepada penenggelaman kapal mewah tersebut adalah rivet yang lemah telah digunakan untuk menyambung plat besi itu bersama kerangkanya. Titanic diperbuat dari kepingan plat besi, disambung bersama rivet besi. Besi merupakan bahan yang rapuh berbanding keluli, dan mudah rosak apabila berlanggar dengan bongkah ais (aisberg). Rivet dengan mudahnya tercabut, kepingan besi akan tergores seakan-akan zip, menyebabkan kerosakan yang banyak ditepi haluan kapal Titanic. Rivet yang berdekatan dengan kawasan torehan dikenakan tekanan yang tinggi, kerana kelemahan yang terdapat pada rivet tersebut, rivet tersebut tercabut juga.

Kandungan sangga yang tinggi juga menyebabkan rivet tersebut lemah apabila berada didalam Lautan Atlantik yang beku lalu menyebabkan rapuh bagaikan kaca. Walaubagaimanapun, kualiti rivet pada tahun 1912 dianggap sebagai yang “paling bagus” ketika itu. Memburukkan keadaan lagi, syarikat pembinaan kapal Titanic kekurangan rivet dan membeli luar dari pembekalnya kerana kekurangan pekerja berkemahiran. Rivet yang ditemui oleh saintis sewaktu penjelajahan ke bangkai Titanic menggunakan “ROV” (Remote Operated Vehicle)/Titanic dan melakukan ujian makmal dan simulasi komputer. Turut membandingkan besi yang digunakan pada Titanic dengan besi yang lain pada era tersebut. Rivet kurang berkualiti digunakan.

Selain itu, memasang rivet memerlukan kemahiran yang tinggi. Besi harus dipanaskan sehingga kelihatan warna kemerah-merahan seakan buah ceri dengan tepatnya dan diketuk dengan kombinasi yang berpadanan. Kerja yang dilakukan secara ala kadar akan menyembunyikan masalah selanjutnya.

Para saintis yang terbabit dalam bidang metalurgi menyuarakan pandangan mereka, jika rivet berkualiti tinggi digunakan sudah tentunya masa Titanic untuk terapung cukup lama sehingga para penyelamat sampai sebelum tenggelam sepenuhnya. menyelamatkan penumpang dari hiporthermia di Lautan Atlantik yang beku.

Selain dari bot penyelamat, faktor kebakaran yang berlaku di bilik simpanan arang menyebabkan kelemahan pada dinding kedap air Titanic. Kebakaran itu merupakan kebakaran kecil berpunca dari longgokan arang batu didalam bilik simpanan arang batu untuk memberi bahanapi untuk dandang (boilers) kapal Titanic, bertanggungjawab memberi bekalan elektrik dan tujahan untuk kipas kapal. Kebakaran tersebut berlanjutan sehingga akhirnya dapat dipadam sebelum Titanic berlepas, namun begitu sebahagian intergriti dinding kedap air Titanic telahpun rosak. Ketika Titanic tenggelam, dinding kedap air yang menahan air dari masuk pecah dan menyebabkan Titanic hilang keapungan.


Permintaan Maharaja Suzong Pada Khalifah Islam

Pada tahun 756 Masehi, Maharaja Suzong dari Dinasti Tang telah menulis surat secara tergesa-gesa kepada Khalifah Abu Jafar al-Mansur, iaitu pemerintah Muslim dari Empayar Bani Abbasiah (Abbasid Caliphate) ketika itu.

Surat itu mengandungi permohonan bantuan ketenteraan dari khalifah Islam itu untuk menumpaskan pemberontakan paling hebat dalam sejarah Dinasti Tang.Ini bermula apabila seorang jeneral di utara China yang bernama An Lushan telah mengisytiharkan dirinya pemerintah di wilayah utara sekaligus menubuhkan Dinasti Yan.

Mula-mula An Lushan menggerakkan balatenteranya dari Fanyang menuju ke Luoyang yang mana di sepanjang perjalanan,dia telah menundukkan semua pegawai-pegawai dan wakil Dinasti Tang malah ramai di antara mereka menyertai tentera An Lushan. Bala tentera yang semakin ramai itu terus maju dan sampai ke timur kota Luoyang. Pertempuran pun tercetus dan akhirnya An Lushan berjaya menewaskan Feng Changqing, jeneral yang menjaga Luoyang. Pelan seterusnya ialah ke arah ibu kota dinasti Tang, Chang’an.

Dipendekkan cerita,ketika mara ke ibukota,tentera An Lushan menghadapi tentangan hebat dari pasukan tentera di kawasan pergunungan Tongquan,malangnya ketika itu pula dua jeneral tentera di pihak Dinasti Tang yang sepatutnya menjaga di Genting Tong, telah dibunuh atas arahan sida-sida yang memiliki kuasa dan pengaruh kuat, Bian Lingcheng. Ini mengakibatkan kekalutan di pihak tentera dan salah seorang pemimpin mereka merangkap penasihat kepada maharaja,Yang Guozhong telah mengarahkan tentera berperang dengan balatentera pemberontak secara terbuka.Ini satu kesilapan yang dasyat apabila tentera Tang dikalahkan dan jalan menuju ke Chang’an,ibukota Dinasti Tang terbuka luas.

Mendengarkan berita buruk itu, Maharaja Xuanzong mengambil keputusan untuk melarikan diri bersama-sama keluarganya. Dalam pelarian ini,terjadi satu kisah yang menyayatkan hati, apabila di tengah perjalanan, para pengawal maharaja dan askar-askar mereka telah memaksa maharaja membunuh Yang Guozhong yang didakwa mereka menyebabkan punca berlakunya pemberontakan dan kekacauan ketika itu.Selepas Yang Guozhong,anaknya dan yang lain-lain dibunuh, askar pengawal mendesak pula maharaja membunuh Yang Guifei, iaitu sepupu Yang Guzhong. Yang Guifei adalah permaisuri kepada Maharaja Xuanzong iaitu Maharani Dinasti Tang!

Yang Guifei terkenal kerana kecantikannya sehinggakan Maharaja Xuanzhong sanggup merampasnya dari tangan anaknya sendiri yang mengahwini Yang Guifei terlebih dahulu dengan cara licik.

Selepas beberapa peristiwa pertelingkahan, bantahan dan pujukan,akhirnya sang maharaja yang putus harapan itu bersetuju supaya permaisurinya dibunuh.Permaisuri jelita itu dibunuh dengan cara dicekik dan dikebumi di situ juga tanpa keranda dan hanya dibaluti dengan selimut penuh dengan bunga-bungaan sahaja.

Pada tahun 756, tentera An Lushan menakluk Chang’an dan menjarah ibu kota Tang itu.

Pada tahun itu juga, Li Heng, anak kepada Maharaja Xuanzhong mengisytiharkan dirinya maharaja. Namanya bertukar kepada Maharaja Suzong.

Inilah puncanya kisah mengapa maharaja baru itu tergesa-gesa menulis surat kepada Khalifah Al-Mansur walaupun tentera Abbasiah pernah mengalahkan tentera Tang dalam Pertempuran Talas. Maharaja Suzong tiada pilihan lain, lebih baik menebalkan muka kepada bekas musuhnya daripada hilang seluruh kerajaan kepada pemberontak.

Khalifah Al-Mansur bersetuju membantu China. Baginda menghantar 22 ribu askar termasuk 700 askar berkuda untuk membantu maharaja Tang itu. Sebahagian dari mereka adalah warisan kepada masyarakat Hui di China hari ini.

(Saya suka membayangkan situasi konflik ini ketika menonton ‘14 Blades‘ lakonan Donnie Yen)

Pemberontakan berjaya dipadamkan. Selepas segalanya reda, bekas maharaja, Xuanzong secara senyap-senyap menghantar orang-orangnya menggali semula mayat isterinya,Yang Guifei. Mayat bekas permaisuri jelita itu telah hancur dalam selimut; tetapi yang anehnya bunga-bunga di dalam masih segar. Sida-sida membawa selimut itu dihadapan Maharaja Xuanzhong yang melihatnya dengan hati yang luluh. Sekembalinya ke Chang’an, bekas maharaja itu menyuruh potret permaisurinya dilukis sebagai tanda kenangan, dan selalu memandang potret itu sehingga ke akhir hayatnya.

~ Srikandi


Orang-orang Islam Yang Memulihkan Peradaban Eropah

Menurut tanggapan sejarawan Kristian Rom, kaum ‘Moor’ hanyalah sebahagian dari kekhalifahan yang berpusat di Baghdad. Kebanyakan masyarakat ketika itu adakalanya memanggil sesiapa sahaja yang beragama Islam sebagai orang Moor tetapi gelaran secara pukul rata itu agak kurang tepat dan mengelirukan, namun adakalanya ia perlu, kerana hari ini terdapat cubaan klaim oleh generasi baru Afrika kulit hitam yang mahu mengambil kredit di atas usaha umat Islan memberi peradaban kepada Eropah.

Eropah diperintah oleh segerombolan keturunan yang mereka gelar sebagai barbar yang menjatuhkan Empayar Rom. Kekhalifahan ketika itu jauh lebih maju dalam pencapaian teknologi, sains dan seni, dan sejarawan Rom juga berpandangan bahawa mereka memulihara warisan kebudayaan Yunani.

Berikut adalah beberapa gambaran ciri-ciri ketamadunan di Eropah yang mungkin memiliki persamaan tetapi memerlukan pembetulan

Orang Kristian pada Abad Pertengahan, terutamanya mazhab Pietistik, sering dilihat oleh orang-orang Islam pada waktu itu dan dunia moden hari ini sebagai “pengotor” dan “mundur.”

Ini kerana orang-orang Kristian pada abad pertengahan lazimnya hanya akan mandi sekali pada setiap bulan manakala orang Islam bersahabat dengan air dan kebersihan, jadi, tidak ada sebarang skeptikal di sini.

Kesan kegemilangan zaman Abad Pertengahan antara lain adalah Katedral yang megah, kesedaran celik huruf yang meluas di kalangan kelompok prelatus dan pendeta terpilih, gambaran tentang dunia semula jadi terutamanya untuk tujuan perubatan dan karya-karya keagamaan lain yang hebat.

Ini memang benar, tetapi ia tidak mencapai ke tahap kemuncak ketamadunan.

Orang Arab Muslim pada mulanya memperhambakan orang Kristian yang jatuh ke tangan mereka. Kemudian, mereka menawarkan pilihan sama ada memeluk Islam atau berbagai jenis hu.kuman “kekal” jika mereka memilih untuk menentang.

Salah satu punca tersebarnya Islam dengan pesat, terutamanya di Timur Tengah dan Afrika adalah kerana kebanyakan orang Kristian di Mesir, atau Syria lebih menganggap pemerintahan Khalifah adalah lebih baik berbanding Empayar Byzantium. Bukan hanya kerana dasar cukai yang lebih baik, tetapi juga kerana toleransi beragama yang lebih tinggi.

Dan sekiranya orang Eropah mahu kekal dengan pandangan bahawa Islam adalah seteruk yang mereka mahu bayangkan, itu bermakna tetapi Kristian Byzantine jauh lebih teruk kerana memang sejarah mengarakan begitu, baik dari sumber Islam mahu pun sumber Eropah sendiri.

Situasi orang Kristian di bawah pemerintahan Islam sentiasa berubah berdasarkan setiap tempat dan abad yang berbeza-beza, dan kita nenyaksikan kewujudan bersama yang efektif dalam kes-kes fundamentalisme dan peninda.san, tetapi memukul rata seluruh tempoh selama 800 tahun dengan ‘perhamb.aan dan penin.dasan’  adalah cara yang salah dalam menggambarkan ciri-ciri sebuah tamadun, lebih-lebih lagi semasa pemerintahan Islan, kadar peni.ndasan terhadap kaum bukan Islam hanyalah sebahagian kecil daripada keseluruhan.

Sejarah Moor

Tahun 1492 adalah3 satu tahun yang amat penting dalam sejarah dunia, bukan hanya kerana kejayaan menyeberangi lautan Atlantik dan pendaratan Christopher Columbus di Dunia Baru semata-mata, ia juga merupakan tahun di mana, raja Kristian Sepanyol, Ferdinand II dari Aragon dan Isabel, Ratu Castilla, akhirnya menewaskan orang Moor dan mendesak mereka berundur.

Moor adalah gelaran untuk orang-orang Islam yang menye.rang Sepanyol dan sebahagian dari Perancis pada tahun 711 Masihi, semasa kebangkitan Islam di sekitar Eropah. Kuasa-kuasa seperti Barbary di Afrika Utara dan Syria di Damsyik mewujudkan satu ketamadunan indah yang dikenali sebagai Al-Andalus, di mana, banyak sisa peninggalannya yang masih dapat dilihat hari ini di selatan Sepanyol.

Para pemerintah mereka melakarkan kegemilangan dengan penuh kebijaksanaan apabila mereka tidaklah pula menghapuskan budaya dan sejarah penduduk asli, malah, mereka menyerap dan meraikan tradisi dan budaya tempatan di wilayah yang mereka tak.luki. Ketamadunan Moor menjadi sebuah ketamadunan melting-pot yang kaya dengan kepelbagaian budaya, agama dan kaum terutamanya Yahudi, Muslim dan Kristian.

Sejarah di mana-mana tamadun adakalanya dibina dengan kisah perkau.man yang ke.jam. Tetapi di Sepanyol, perpaduan dan gabungan setiap tradisi budaya dan agama yang berbeza menyumbang kepada kegemilangan Zaman Keemasan Islam yang dianggarkan bermula dari abad ke-8 hingga ke-15.

Kota-kota Andalusia seperti Cordoba, Sevilla dan Granada berfungsi sebagai ibu kota secara berturut-turut bagi orang Moor. Dalam setiap perubahan iklim pemerintahan inilah amalan toleransi agama, seni, budaya, landskap dan idea politik sentiasa berkembang.

Memandangkan orang Moor ini majoritinya berasal dari gurun Sahara Afrika dan Mesir, mereka amat memahami kepentingan air dalam kehidupan. Di Al-Andalus, mereka menguasai teknik membangunkan sistem pengairan, menciptakan lanskap dan taman yang seakan-akan seperti oasis yang dibawa turun dunia dari syurga.

Patios atau ruang halaman dalaman persendirian di Cordoba, ibu kota Moor di bawah pemerintahan legasi Bani Umayyah pada abad ke-8, masih lagi dapat dilihat hari ini, terutamanya di Juderia, kawasan penempatan kaum Yahudi Cordoba.

Pada abad ke-10, Cordoba merangkumi dari setengah juta populasi penduduk dan merupakan sebuah pusat intelektual Eropah. Masjidnya, yang merupakan masjid terbesar di dunia, didirikan pada tahun 785 Masihi.  Ruang halamannya yang teduh dihiasi dengan tanaman pohon oren berbau manis pernah menjadi tempat persidangan, penyelidikan dan perdagangan.

Ruang itu dikatakan seakan-akan menggambarkan keindahan syurga seperti yang dinyatakan dalam Al-Quran. Apabila raja-raja Kristian mengambil alih pemerintahan, mereka membuat semula reka bentuk bahagian dalaman masjid dan mengubahnya menjadi gereja.

Nama Granada berasal dari perkataan dalam bahasa Sepanyol yang bermaksud buah delima – buah yang dibawa ke Sepanyol oleh suku-suku Muslim dari Afrika Utara pada abad ke-8. Mereka dikenali sebagai orang Moor dan mereka datang ke Eropah dari lokasi yang sekarang dikenali sebagai Maghribi (Morocco). Namun, kesan dari percampuran budaya, istilah Moor digunakan oleh orang Eropah bagi merujuk kepada sesiapa saja yang beragama Islam.

Gelaran Moor yang dilabelkan terhadap orang Islam ini dibawa oleh orang Sepanyol sejauh hingga ke kepulauan yang ditaklu.ki mereka di Asia Tenggara iaitu Filipina, di mana terdapat satu kelompok Muslim dipanggil sebagai kaum Moor oleh orang Sepanyol kerana mereka memegang kepercayaan Islam yang sama dengan orang Moor di Sepanyol, di Filipina, hari ini kita kenali mereka sebagai orang-orang Moro.

Selama hampir 800 tahun orang Moor memerintah di Granada, selama tempoh itu juga di wilayah yang luas itu dikenali sebagai Sepanyol Moor atau Al Andalus. Di Granada, di mana orang Moor muncul buat pertama kali pada tahun 711, mereka membina istana kubu yang dikenali sebagai Alhambra.

Alhambra tidak pernah berjaya ditawan oleh musuh mereka tetapi pada tahun 1492, Moor akhirnya dijatuhkan dan menyerahkan kubu mereka yang juga merupakan benteng pertahanan terakhir Moor di Sepanyol kepada raja Katolik, Ferdinand dan Ratu Isabela. Kejatuhan ini telah menamatkan era pemerintahan Islam di Sepanyol dan menandakan permulaan kepada proses Inkuisisi oleh orang Kristian terhadap orang Islam dan Yahudi di Sepanyol.

Tetapi orang Moor berjaya meninggalkan warisan dari segi seni bina dan budaya yang kaya yang masih boleh kita saksikan di seluruh Semenanjung Iberia hingga ke hari ini.

Namun, terdapat beberapa naratif dari Barat tentang orang Moor yang digambarkan sebagai barbarik, liar dan primitif. Dalam pementasan “Othello” yang ditulis oleh Shakespeare, Iago merujuk kepada Othello sebagai “kuda Barbary” dan “biri-biri hitam,” yang mengaitkan ciri-ciri kulit gelap dengan sikap yang keja.m dan barbarik.

Tetapi bertentangan dengan tanggapan berbaur perk.auman tentang Afrika sebagai kaum yang primitif dan tidak banyak menyumbang kepada peradaban, orang-orang Islam berkulit gelap (jangan dikelirukan dengan orang Afrika dari selatan atau Niger) telah bertanggungjawab dalam memperkenalkan cara hidup sebagai sebuah ketamadunan di Eropah dan membuka pintu kepada kemasukan ilmu pengetahuan dan peradaban.

Semasa pembentukan tamadun Eropah Yunani, masyarakat dari Lembah Nil turut menyumbang kepada pembinaan ketamadunan dengan orang Yunani melalui asimilasi. Kemudian, apabila Yunani berkongsi kebudayaan setelah mereka menjadi subjek kepada Empayar Rom, mereka hampir kehilangan identiti, lantas memulakan Zaman Kegelapan sebelum orang Moor tiba dan membantu memulihkan peradaban.

Pada tahun 711 Masihi, setelah kejatuhan Empayar Rom di barat, suku-suku yang berpera.ng dari Kaukusia didorong ke Eropah barat sementara orang-orang Moor menceroboh persisiran pantai Sepanyol lalu membawa kebudayaan kepada suku-suku barbarik. Islam telah memerintah Sepanyol, sebahagian Portugal, sebahagian Perancis selatan dan Afrika Utara selama lebih dari tujuh ratus tahun.

Abad Pertengahan sering dianggap sebagai Zaman Kegelapan kerana kegagalan Eropah mencapai kemajuan dalam bidang ilmu atau budaya serta kepercayaan tahyul semakin menguasai pemikiran masyarakat. Situasi ini berlaku terhadap orang-orang Kristian di Eropah. Ia seakan-akan mengembalikan dunia ke zaman Jahiliyah di dunia Arab sebelum Islam tiba.

Kemajuan Tamadun

Di saat raja-raja Perancis, Jerman dan Inggeris hidup di dalam istana usang tanpa sistem pengudaraan dan hanya menganggap segala kemunduran itu berlaku hingga rakyatnya tidak mampu menikmati kebersihan sebagai balasan Tuhan di atas dosa-dosa mereka, orang Islam di Sepanyol telah maju lebih jauh di hadapan, dengan inovasi sistem pusat mandian awam.

Pada abad ke-10, Cordoba dianggap sebagai kota yang paling moden di Eropah. Kota yang mempunyai setengah juta populasi penduduk ketika itu sudah memiliki lampu jalan, 50 buah hospital dengan sumber air bersih yang mengalir, kira-kira 70 buah perpustakaan dan 500 buah masjid. Manakala di tempat yang dikuasai oleh Gereja Katolik, kota-kota seperti London dan Paris ketika itu masih belum mengenali lampu jalan dan jalan berturap sehingga ratusan tahun kemudian.

Dari statistik penyelidikan global, di Eropah ketika itu hampir hampir 99 peratus penduduknya buta huruf, bahkan majoriti rajanya sendiri tidak boleh membaca atau menulis, sementara pendidikan adalah sesuatu yang universal di bawah pemerintahan Islam di Sepanyol. Ketika Eropah hanya memiliki dua buah universiti, Sepanyol sudah pun memiliki 17 buah universiti.

Pengasas Oxford University of England, simbol pendidikan Eropah Barat, mendapat inspirasi dari institusi pendidikan di Sepanyol. Menurut Sektor Pendidikan UNESCO, sebuah universiti tertua di dunia yang masih beroperasi hingga ke hari ini, Universiti Al-Qarawiyin di Maghribi ia ditubuhkan pada zaman pada tahun 859 M oleh seorang Muslimah bernama Fatima al-Fihri.

Dari segi kemajuan dalam bidang perubatan juga turut dipelopori oleh tamadun Islam. Model vaksin bagi mencegah penularan wabak penyakit yang terawal di dunia telah dipelopori oleh orang Islam pada zaman Uthmaniyah.Tamadun Islam juga bertanggungjawab menyumbang kepada revolusi penyelidikan saintifik di Eropah.  Mereka memperkenalkan sistem angka dan sistem perpuluhan yang menjadi pelopor dalam menyelesaikan masalah matematik.

Pada tahun 875 M, Abbas bin Firnas membuat ujian saintifik pertama di dunia dengan melakukan penerbangan yang hampir berjaya. Orang Islam di Sepanyol turut memiliki teknologi navigasi yang hebat dengan kepakaram dalam kartografi dan pertukangan untuk membina kapal, kelebihan ini dimanfaatkan oleh monarki Sepanyol dan Portugis setelah mengalahkan dan menamatkan pemerintahan Islam di rantau ini pada tahun 1400-an, ia turut membantu melancarkan proses penja.jahan di benua Amerika.

Walau bagaimanapun, memang benar, hampir keseluruhan Eropah telah menerima peradaban hasil dari pengaruh ketamadunan Islam yang lebih maju. Tetapi terdapat segelintir kelompok yang memukul rata semua ini sebagai peradaban dari ‘Afrika’ yang membantu kemajuan Eropah dalam peradaban.

Sebenarnya Afrika yang dimaksudkan bukanlah Afrika dari wilayah yang jauh di selatan, tamadun yang dimaksudkan bukanlah tamadun orang kulit hitam, mereka dipanggil sebegitu kerana melihat orang Mesir yang berkulit gelap.

Afrika yang dimaksudkan adalah Afrika Utara, terutamanya yang merangkumi wilayah-wilayah di Maghribi, Tunisia, atau terutama sekali di Mesir. Sejarah ini dipergunakan pihak tak bertanggungjawab demi kepentingan untuk menaikkan darjat kaum tertentu di mata dunia.

Lagi pula, memandangkan peradaban Eropah yang paling awal dipercayai bermula di wilayah Aegean, maka tidak hairanlah jika terdapat kesan pengaruh Afrika di Eropah, khususnya budaya Mesir, tetapi mereka adalah peradaban yang dikembangkan secara tempatan atau secara genetik dan antropologi, mereka mempunyai banyak kaitan dengan anteseden budaya di Eropah Tenggara itu sendiri dan di Anatolia berbanding budaya Afrika.

Maka, pemikiran tentang orang kulit hitam membawa ketamadunan kepada Eropah adalah tidak tepat, tetapi lebih sesuai jika disebut bahawa orang Moor atau orang Islam yang memperkenalkan cara hidup yang lebih teratur itu kepada orang Eropah. Bahkan istilah Moor itu sendiri seolah-olah telah menjadi terjemahan terbaru merujuk kepada ‘Muslim’ oleh orang Sepanyol.

Kejatuhan Moor dan Reconquista

Pada tahun 1492, Emiriah Granada menjadi kubu terakhir Moor yang jatuh semasa kempen La Reconquista yang diketuai oleh pakatan salib Ratu Isabel dan Raja Ferdinand. Emir Moor yang terakhir, Boabdil, menyerah kalah kepada raja-raja Kristian Sepanyol di dataran bawah kubu. Alhambra tidak pernah diambil alih atau diduduki, tetapi Raja-raja Katolik kemudian berpindah ke bangunan paling indah yang pernah dibuat oleh orang-orang Moor selama 800 tahun pemerintahan mereka.

Kompleks Alhambra sangat luas, seluas 35 ekar, dan menampilkan ciri-ciri diraja yang unggul. Alcazaba, atau kubu pelindung, di hujung barat Alhambra adalah tapak tertua di kompleks ini dan dibina di atas tanjung yang terpencil dan curam sehingga ia menjadi mustahil untuk diduduki.

Selebihnya adalah dataran tinggi terdiri dari beberapa istana Moor sebelumnya dan kemudian yang dikelilingi oleh tembok besar dan 13 buah menara pertahanan. Selepas Reconquista, raja Sepanyol, Charles ke-5 membina sebuah istana Renaissance gergasi tepat di tengah-tengah kompleks. Hingga ke hari ini, ia masih berada di antara seni bina ketamadunan Moor di Alhambra.

Selepas pemerintahan Islam Moor yang terakhir digulingkan, perkembangan golongan Inkuisisi (penentang fahaman bida’ah atau yang bertentangan dengan ajaran popular Katolik) dipertingkatkan, dan mana-mana kaum minoriti yang dilihat bersimpati terhadap Islam kerana mereka pernah ditoleransi dengan baik di bawah pemerintah Islam akan diu.sir atau dibu.nuh. Antaranya adalah kaum Yahudi yang difitnah sebagai ahli sihir.

Grand Inquisator, Tomas de Torquemada, dikatakan telah menjalankan 100,000 perbicaraan, membakar 2,000 orang Yahudi dan Islam, serta mengusulkan kepada Raja Ferdinand dan Ratu Isabela untuk mengeluarkan perintah pengusi.ran.

Ini menyebabkan 100,000 orang Yahudi terpaksa memeluk agama Kristian dan 200,000 mengambil keputusan meninggalkan semenanjung Iberia. Mereka yang dius.ir telah diselamatkan oleh pemerintah Empayar Uthmaniyah, Sultan Bayezid II mengirimkan sejumlah armada laut yang besar untuk mengangkut pelarian Yahudi dari Sepanyol.

Reconquista turut menjadi satu usaha Katolik untuk membasmi kepercayaan dan ajaran Islam, mereka telah melaksanakan proses pembaptisan besar-besaran, membakar kitab-kitab Islam dan melarang bertutur dan menulis dalam bahasa Arab.

Menjelang tahun 1500, kira-kira 300,000 umat Islam telah dibaptis dan memeluk Kristian secara terpaksa kerana ancaman pengu.s.iran. Tetapi orang-orang Moor yang kemudian akan dikenali sebagai orang Mouriscos selepas mereka memeluk agama Kristian ini, seperti yang dicatatkan sejarah, akhirnya tetap akan diusi.r jua selepas 100 tahun kemudian.

Kemenangan kaum Kristian yang menjatuhkan pengaruh orang Moor di Sepanyol pada tahun 1492 telah mengakibatkan berlakunya fasa yang dikenali sebagai Exodus iaitu migrasi para pelarian secara besar-besaran dari semenanjung Iberia baik dari orang Islam mahupun Yahudi.

Namun semua itu tidak pernah mengubah hakikat bahawa Islam telah membawa peradaban yang sesuai dengan kualiti hidup sebagai manusia terhadap Eropah yang mundur dalam Zaman Kegelapan.

Warisan peninggalan ketamadunan Moor terus kekal menjadi sejarah di Maghribi dan pada binaan monumen besar yang ditinggalkan di Sepanyol dan sekitarnya. Ia tetap menjadi dinasti dengan sebuah peradaban yang paling lama bertahan di dunia.

RUJUKAN:

Assouline, David. “’Moors’ from Oxford Islamic Studies Online”. Muslim Journeys. The Oxford Encyclopedia of the Islamic World in the Oxford Islamic Studies Online.

Zeldes, Nadia (1999-12-01). “The account books of the Spanish inquisition in Sicily (1500–1550) as a source for the study of material culture in a Mediterranean country”. Mediterranean Historical Review.